Terlalu awal untuk anggap vaksinasi sebagai pasport imuniti

KUALA LUMPUR 27 Feb. – Masih terlalu awal untuk menganggap bahawa vaksinasi COVID-19 akan dijadikan sebagai asas untuk memperoleh ‘pasport imuniti’ supaya seseorang dapat bergerak dengan bebas, kata Ketua Pengarah Kesihatan Tan Sri Dr Noor Hisham Abdullah.

Beliau berkata kerajaan masih perlu mengkaji dengan teliti hasil keberkesanan dan keselamatan vaksin berkenaan sebelum membuat sebarang keputusan mengenai perkara itu.

“Vaksinasi membawa sinar harapan kepada kita semua, namun ia masih terlalu awal bagi kerajaan untuk membuat keputusan mengenai sama ada vaksinasi itu akan menjadi ‘pasport imuniti’ dan membolehkan kita mengembara ke sekeliling dunia, misalnya.

“Marilah kita mendapatkan suntikan vaksinasi dan kemudian lakukan penilaian dari semasa ke semasa,” katanya dalam ucaptamanya yang disiarkan menerusi webinar Forward Malaysia: Charting New Paths to the Next Normal, anjuran Newcastle University Medicine Malaysia, di sini, hari ini.

Dr Noor Hisham berkata demikian ketika menjawab soalan mengenai ‘pasport imuniti’ yang dikemukakan oleh Pakar Perunding Perubatan Akut dan Presiden Persatuan Pakar Perubatan Dalaman Maju dan Akut serta Ultrasound Malaysia Datuk Seri Dr Paras Doshi yang juga salah seorang penceramah webinar itu.

Dr Noor Hisham berkata, buat permulaan, kerajaan mungkin akan melonggarkan sekatan COVID-19 misalnya, dalam aspek kuarantin sekiranya program vaksinasi berjalan dengan baik.

Namun, pada waktu yang sama, katanya kerajaan perlu memastikan sama ada diperlukan suatu pemangkin atau sama ada tindak balas imuniti tubuh akan berkesan dan berpanjangan setelah satu atau dua tahun selepas menerima suntikan vaksin.

“Kita perlu melihat data … sekurang-kurangnya lapan bulan atau setahun dan mungkin maksimum sehingga dua tahun untuk melihat keberkesanan dan keselamatan vaksin.

“Saya rasa ada banyak persoalan yang belum terjawab ketika ini …tetapi kita berharap yang terbaik dan anda masih perlu mematuhi semua Prosedur Operasi Standard (SOP) walaupun anda telah menerima suntikan vaksin,” tambah beliau.

Dr Noor Hisham berkata sekiranya perlindungan dalaman (vaksin) dan luaran (mematuhi SOP) berjalan seiring, Kementerian Kesihatan mungkin akan mempertimbangkan semula mengenai ‘pasport imuniti’ ini dengan berbincang dengan rakan sejawatnya dan Pertubuhan Kesihatan Sedunia (WHO).

“Mengenai sama ada kita dapat kembali kepada kehidupan normal sebelum pandemik COVID-19 itu, ia adalah sesuatu yang kita harapkan menjadi kenyataan, namun kita juga harus melihat kepada keberhasilan program vaksinasi sama ada ia berupaya memberi kita ‘pasport imuniti’.

“Kita memerlukan masa untuk menyesuaikan diri dengan persekitaran baharu … ketika ini diakui kita hidup dalam situasi yang amat sukar dan mencabar,” katanya.

Namun, katanya perkara yang lebih penting ialah rakyat perlu bersabar dan dapat menyesuaikan diri dengan persekitaran baharu sehingga keadaan pulih dan kehidupan kembali menjadi normal.


Anak yatim dirai berkati Hari Asyura

TABOH NANING – Seramai 52 orang anak yatim dalam kawasan Dewan Undangan Negeri (DUN) Taboh Naning dirai bersempena Majlis Sambutan Hari Asyura pada 10 Muharram 1444H lalu.

Setiausaha Japerun Taboh Naning, Noor Mohd Faizal Mohd Saad berkata, program diraikan menerusi kerjasama Pusat Aktiviti Warga Emas (PAWE) dan Wanita UMNO Taboh Naning diadakan bagi menyantuni anak yatim dalam kawasan berkenaan.

Beliau berkata, pada program itu kesemua anak yatim dan peserta terlibat turut menyertai program ceramah Hari Asyura yang disampaikan Imam DUN Taboh Naning, Ustaz Muhammad Idris Abdul.

“Pada program ini anak yatim yang dirai turut menerima sumbangan kit makanan disampaikan Pengerusi PAWE Taboh Naning, Datuk Wira Latipah Omar.

“Program yang dijayakan ini juga mereka turut menerima sumbangan wang tunai daripada peserta yang hadir malah turut menerima edaran Jalur Gemilang bagi memperkasa semarak sambutan kemerdekaan pada bulan ini,” katanya kepada Melaka Hari Ini.

Tambahnya, pihaknya sentiasa cakna dalam pembangunan kehidupan anak yatim di kawasan itu yang kini semakin meningkat setelah ada antara mereka kehilangan ibu bapa akibat dijangkiti wabak pandemik COVID-19.


Police bust drug syndicate, seize drugs and assets worth over RM10 million

SHAH ALAM, Nov 29 – Police busted a drug processing and distribution syndicate with the arrest of 10 men through six raids around Selangor on Nov 22.

Bukit Aman Narcotics Criminal Investigation Department (NCID) director Datuk Razarudin Husain said police thwarted the activities of the syndicate, which had been active for the past six months, through simultaneous raids in collaboration with the Selangor NCID between 12.10 pm and 4.30 pm around Gombak and Puchong.

“We managed to seize 19.7 kg of heroin-base drugs; 43.1 kg of heroin; 3.2 kg of ecstasy pills and 110 kg of MDMA powder (party drug) estimated to be worth RM8.09 million,” he told a press conference at the Selangor Police Contingent Headquarters today, with Selangor police chief Datuk Arjunaidi Mohamed also present.

Razarudin said one of the suspects tested positive for methamphetamine, amphetamine and ketamine while eight of them had previous drug and criminal records.

He said the case was being investigated under Section 39B of Dangerous Drugs Act 1952 and all the suspects had been remanded for five to 11 days from Nov 23.- BERNAMA


‘Kami amat memerlukan MyKid dan MyKad’

PANTAI KUNDOR 9 Jun – Tiada yang amat diharapkan enam anak yatim piatu, selain diberikan MyKid dan MyKad sebagai dokumen pengenalan diri yang amat penting untuk mereka meneruskan kehidupan.

Itu harapan Nul Azizah Rosani Saman, 14, dan lima adiknya, Ahmad Baharom, 13, Azrul, 12, Khalid, 11, Maulidin, 8, dan Siti Khadijah, 6, dari Kampung Tangga Batu Pekan, Tanjung Kling hari ini.

Nul Azizah yang menuntut di sebuah pusat tahfiz al-Quran di Sungai Udang, Tanjung Kling, dekat sini berkata, dia berharap Jabatan Pendaftaran Negara (JPN) mempertimbangkan permohonan bapa saudaranya, Jimmy Ladit, 47, dengan bantuan Ahli Dewan Undangan
Negeri (ADUN) Pantai Kundor, Datuk Nor Azman Hassan untuk mendapatkan dokumen pengenalan diri itu.

Sejak itu, kebajikan mereka dan ibu saudara berstatus orang kurang upaya (OKU), Azira Hairon, 48, yang tinggal bersama mereka di rumah sewa, dibiayai oleh Jimmy yang juga adik tiri Azira, selain dibantu melalui sumbangan Nor Azman.

Jimmy berkata, anak saudaranya menghadapi masalah mendapatkan MyKid dan MyKad kerana arwah Rosani yang berasal dari Kota Marudu, Sabah dan warganegara Malaysia berkahwin dengan Nila, rakyat Filipina.

Katanya, dia mencuba menjadi bapa angkat kepada anak yatim piatu itu bagi memenuhi syarat ditetapkan JPN tetapi menghadapi masalah mendapatkan sijil nikah dengan isteri, Sarimah Mohd Andang, 40, yang didaftarkan di Kota Marudu.

Jimmy meminta sepupunya, Zulkifli Mohd Shah, 40, juga berasal dari Kota Marudu tetapi berkahwin dengan rakyat Melaka dan tinggal di Taman Merah Jaya, Tanjung Kling sebagai bapa angkat anak yatim piatu terbabit, katanya.

Sementara itu, Nor Azman berkata, beliau dan Jimmy mengemukakan permohonan dokumen pengenalan diri itu sejurus selepas kematian Rosani Saman dan kebajikan anak yatim piatu terbabit sentiasa diambil berat, termasuk pembelajaran di pusat tahfiz berkenaan.

Sementara itu, Pengarah JPN Melaka, Norazle Sulaiman berkata, anak yatim piatu terbabit mempunyai sijil kelahiran bertaraf ‘Bukan
Warganegara/Belum Ditentukan’ kerana perkahwinan ibu bapa mereka yang tidak teratur.

“JPN harus memastikan mereka mempunyai sijil lahir yang sah, selain membantu menguruskan hal pengangkatan (bapa angkat) mereka yang akan dipertanggungjawabkan ke atas salah seorang bapa saudara mereka,” katanya.


Pekerja balak bakar kereta polis direman tujuh hari

KUANTAN, 25 April – Seorang pekerja balak warga Indonesia yang dipercayai membakar kereta peronda polis ketika mengamuk di Kampung Selengkong Nenasi, Pekan, pada Sabtu direman tujuh hari.

Ketua Polis Daerah Pekan Supt Mohd Zaidi Mat Zin ketika dihubungi berkata lelaki berusia 30-an itu direman bermula hari ini sehingga 1 Mei bagi membantu siasatan mengikut Seksyen 436 Kanun Keseksaan.

Semalam, media melaporkan sebuah kereta peronda polis jenis Proton Waja terbakar angkara tindakan seorang pekerja balak yang mengamuk dalam kejadian sekitar 11 malam pada 23 April.

Polis sebelum itu menerima panggilan daripada penjaga tanah matau balak berhubung seorang lelaki sedang mengamuk di kawasan rumah kongsi, sebelum tiga anggota polis digerakkan ke lokasi kejadian.

Suspek juga telah bertindak agresif terhadap anggota polis tersebut dengan memukul dan mencederakan dua anggota sebelum bertindak masuk ke rumah kongsi serta mengambil satu objek menyala seperti api dan membalingnya ke dalam kenderaan polis.


Lebih 5,000 ‘serbu’ Rumah Terbuka DUN Telok Mas

TELOK MAS 22 Mei – Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman hadir memeriahkan Majlis Rumah Terbuka Aidilfitri Dewan Undangan Negeri (DUN) Telok Mas, malam ini.

Turut hadir Ketua Menteri Datuk Seri Utama Sulaiman Md Ali, Speaker DUN, Datuk Wira Ibrahim Durum dan EXCO Kanan Perindustrian, Pelaburan dan Pembangunan Usahawan negeri Datuk Seri Ab Rauf Yusoh.

Dalam majlis itu juga ADUN Telok Mas Datuk Abdul Razak Abdul Rahman berbaju melayu biru bersama isteri menyambut tetamu yang dianggarkan kira-kira lebih 5,000 pengunjung.


Mangsa banjir di Johor meningkat 798 orang

JOHOR BAHRU 24 Jun  — Jumlah mangsa banjir di empat daerah di Johor meningkat kepada 798 orang daripada 206 keluarga setakat 8 pagi ini berbanding 687 orang di pusat pemindahan sementara (PPS) malam tadi.

Pengerusi Jawatankuasa Kesihatan dan Alam Sekitar negeri, R. Vidyananthan berkata, kesemua mereka ditempatkan di 16 PPS di Kulai, Pontian, Batu Pahat dan Muar.

“Seramai 292 orang daripada 82 keluarga masih berada di lima PPS di Muar iaitu Sekolah Kebangsaan (SK) Parit Nawi, SK Orang Kaya Ali, SK Batu 18, SK Parit Bulat dan SK Seri Menanti.

“Di Batu Pahat pula, 205 orang daripada 44 keluarga ditempatkan di tiga PPS iaitu SK Peserai, Sekolah Agama 3 Serangkai dan SK 3 Serangkai,” katanya dalam kenyataan, pagi ini.

Vidyananthan berkata di Pontian, 282 orang daripada 75 keluarga berada di tujuh PPS iaitu SK Seri Bukit Panjang, SK Seri Bunian, SK Kampung Melayu Raya, SK Agama Kayu Ara, SK Belokok serta SK Penerok dan SK Sanglang.


Keterujaan khidmat terbaik sampai bila-bila

MELAKA 27 Ogos – Ahli Parlimen Masjid Tanah, Datuk Wira Mas Ermieyati Samsuddin melahirkan rasa syukur dan berterima kasih kepada Perdana Menteri Datuk Seri Ismail Sabri Yaakob atas pelantikan beliau sebagai timbalan menteri di Jabatan Perdana Menteri (Parlimen dan Undang-undang).

“Saya menghargai kepercayaan yang berikan oleh perdana menteri dan Presiden Parti Pribumi Bersatu Malaysia (Bersatu) Tan Sri Muhyiddin Yassin kerana mencadangkan nama saya.

“Insya-Allah saya berjanji untuk melaksanakan tugas dan amanah yang diberikan sedaya mungkin melalui kerjasama dan sokongan semua pihak,” katanya ketika dihubungi Melaka Hari Ini (MHI).

Katanya, pelantikan itu dianggap satu tanggungajawab besar yang perlu digalas sebaiknya sekali gus membantu melancarkan pentadbiran yang diterajui Menteri, Datuk Seri Dr Wan Junaidi Tuanku Jaafar.

“Saya pernah bekerjasama dengan Datuk Seri Dr Wan Junaidi sebelum ini di Kementerian Pembangunan Usahawan dan Koperasi dan saya selesa bekerja dengan beliau.

“Beliau seorang pemimpin yang sangat berwibawa dan berpengalaman luas dalam bidang undang-undang, ini akan melancarkan usaha khidmat bakti saya kepada rakyat,” katanya.


PM wakili Keluarga Malaysia ucap takziah kepada keluarga adik Rayan

MELAKA 6 Feb – Insiden menimpa kanak-kanak lelaki dari Maghribi yang menggemparkan dunia turut mendapat perhatian Perdana Menteri Datuk Seri Ismail Sabri Yaakob.

Ismail Sabri dalam satu kenyataan meluahkan rasa sedih di atas tragedi menimpa Rayan Oram, 5, yang terperangkap selama lima hari dalam sebuah lubang sempit sedalam 32 meter sebelum meninggal dunia selepas dibawa keluar.

“Kanak-kanak berusia 5 tahun itu terperangkap dalam perigi sempit sedalam 32 meter selama 5 hari di kampungnya di Ighran, yang terletak di kawasan berbukit dekat Chefchaouen, utara Maghribi.

“Semoga roh Allahyarham Rayan tenang di sana. Anak syurga milik Allah SWT,” katanya dalam satu kenyataan yang dimuat naik di Facebook rasminya, hari ini.


Hari Malaysia: MBMB sedia parkir mencukupi buat pengunjung

AYER KEROH 7 September – Majlis Bandaraya Melaka Bersejarah (MBMB) menyediakan parkir mencukupi bagi pengunjung yang akan menghadiri sambutan Hari Malaysia Peringkat Kebangsaan pada 16 September ini di Dataran Memorial Kemerdekaan Banda Hilir.

“Kita sediakan parkir yang mencukupi antara kawasan yang dibenarkan adalah di bawah Dataran Pahlawan, kawasan parkir MBMB, kawasan parkir sebelah Bangunan Stadthuys, sekitar kolam renang MBMB, parkir persendirian termasuk parkir di kawasan Melaka Raya.

“Dan pihak MBMB sedang meninjau kawasan bersesuaian yang lebih luas untuk dijadikan parkir awam sempena hari bersejarah itu,” katanya kepada Melaka Hari Ini.

Katanya, Panorama Melaka bakal menyediakan bas bagi kemudahan orang ramai untuk mengelakkan berlakunya kesesakan luar biasa di Banda Hilir pada sambutan itu.

“Kalau boleh kita sarankan juga orang ramai menaiki pengangkutan awam yang disediakan Panorama Melaka yang mana maklumat lanjut mengenainya akan dimaklumkan dari semasa ke semasa.

“Bagi yang menaiki kenderaan sendiri, kita nasihatkan agar mereka tidak meletakkan kenderaan di kawasan yang tidak dibenarkan bagi mengelakkan kesesakan lebih teruk dan perkara tidak diingini berlaku,” katanya.

Untuk rekod, dianggarkan seramai 20,000 pengunjung akan membanjiri Dataran Memorial Kemerdekaan Banda Hilir sempena sambutan Hari Malaysia yang julung kali diadakan di Semenanjung Malaysia.


Individu 12 tahun ke atas boleh ambil vaksin Pfizer- PBKD

KUALA LUMPUR 15 Jun – Mesyuarat Pihak Berkuasa Kawalan Dadah (PBKD) ke-359 (DCA) hari ini meluluskan penggunaan vaksin Comirnaty keluaran Pfizer-BioNTech, kepada golongan yang berumur 12 tahun dan ke atas.

Ketua Pengarah Kesihatan Tan Sri Dr Noor Hisham Abdullah berkata, Comirnaty sebelum ini diluluskan pendaftaran bersyarat pada 8 Jan lalu, bagi tujuan imunisasi aktif kepada individu yang berusia 18 tahun dan ke atas.

“Walaupun tambahan indikasi ini diluluskan, Kementerian Kesihatan (KKM) berpandangan keutamaan pemberian vaksin masih lagi kepada kumpulan berisiko tinggi, selaras dengan dasar sedia ada yang ditetapkan di bawah Program Imunisasi COVID-19 Kebangsaan,” katanya dalam kenyataan hari ini.

Selain itu Dr Noor Hisham berkata, PBKD juga memberikan kelulusan pendaftaran bersyarat untuk kegunaan semasa bencana bagi dua produk vaksin yang memerlukan hanya satu dos pelalian.

Katanya dua vaksin itu adalah ‘Convidecia Recombinant Novel Coronavirus Vaccine (Adenovirus Type 5 Vector)’ keluaran CanSino Biologics Inc, China, dengan pemegang pendaftaran produk Solution Biologics Sdn Bhd dan ‘Janssen COVID-19 Vaccine’ keluaran Johnson & Johnson, yang diberi kelulusan Penyenaraian Penggunaan Kecemasan (EUL) oleh Pertubuhan Kesihatan Sedunia (WHO).

Dr Noor Hisham berkata, pendaftaran ‘Janssen COVID-19 Vaccine’ yang diperolehi kerajaan Malaysia melalui fasiliti COVAX, dilaksanakan melalui mekanisme perakuan ke atas kelulusan WHO EUL.

Beliau berkata, kelulusan pendaftaran bersyarat itu memerlukan maklumat kualiti, keselamatan dan keberkesanan, produk vaksin tersebut dipantau dan dinilai berdasarkan data-data terkini dari semasa ke semasa, bagi memastikan perbandingan manfaat-risiko kekal positif.

“KKM sentiasa mempertingkatkan tahap kesihatan awam dalam memerangi wabak COVID-19, melalui perolehan bekalan vaksin yang telah dinilai daripada aspek kualiti, keselamatan dan keberkesanan, oleh Bahagian Regulatori Farmasi Negara (NPRA) dan diluluskan PBKD,” katanya.


COVID: Hanya 185 kes baharu dalam kategori tiga hingga lima

KUALA LUMPUR, 19 Mac – Hanya 185 kes atau 0.76 peratus daripada 24,241 kes baharu COVID-19 dilaporkan semalam melibatkan kategori tiga hingga lima, kata Ketua Pengarah Kesihatan Tan Sri Dr Noor Hisham Abdullah.

Beliau berkata baki 24,056 kes pula terdiri daripada kategori satu dan dua, sekali gus menjadikan kumulatif kes COVID-19 dalam negara sebanyak 3,951,678 manakala sebanyak 26,615 kes sembuh dilaporkan semalam menjadikan kes sembuh kumulatif sebanyak 3,623,068.

“Daripada 185 kes kategori tiga hingga lima, 60 kes melibatkan individu tidak divaksinasi atau belum lengkap vaksinasi, 71 kes telah menerima dua dos vaksin COVID-19 tetapi belum menerima dos penggalak dan 54 kes telah menerima dos penggalak,” katanya dalam kenyataan situasi semasa kes COVID-19 negara, hari ini.

Dr Noor Hisham berkata sebanyak 1,665 kes COVID-19 dimasukkan ke hospital semalam, dengan 679 kes atau 40.8 peratus melibatkan kategori tiga hingga lima, manakala 986 kes atau 59.2 peratus terdiri daripada kategori satu dan dua.

Katanya, sebanyak 383 kes memerlukan rawatan di Unit Rawatan Rapi (ICU) dan 222 kes memerlukan alat bantuan pernafasan, sekali gus menjadikan peratusan penggunaan ventilator menurun kepada 25 peratus.

Sementara itu, sebanyak lapan negeri menunjukkan peratusan pengisian katil kes kritikal (ICU) lebih 50 peratus iaitu Kuala Lumpur (73 peratus), Putrajaya (67 peratus), Perlis (64 peratus), Kelantan (63 peratus), Selangor (57 peratus), Pulau Pinang dan Sarawak (55 peratus) dan Johor (53 peratus).

Dr Noor Hisham berkata nilai kadar kebolehjangkitan (Rt) COVID-19 negara kini ialah 0.92 dan negeri yang mencatat Rt tertinggi ialah Sarawak dengan 1.10.

Negeri lain yang mencatatkan Rt melebihi 1.0 ialah Kuala Lumpur (1.04), Terengganu (1.03) serta Negeri Sembilan dan Perak (1.02). – BERNAMA


Pemeriksaan suhu badan tidak diwajibkan di institusi pendidikan KPM bermula esok

KUALA LUMPUR, 10 Feb – Pemeriksaan suhu badan di premis institusi pendidikan bawah Kementerian Pendidikan (KPM) tidak diwajibkan berkuat kuasa esok.

KPM dalam kenyataan hari ini memaklumkan bagaimanapun, semua guru, anggota kumpulan pelaksana (AKP), pekerja perkhidmatan sokongan dan pelawat masih diwajibkan mengimbas kod QR melalui aplikasi MySejahtera sebelum memasuki premis institusi pendidikan bawah KPM.

“Sebagai langkah keselamatan, ibu bapa atau penjaga dimohon supaya memastikan anak atau anak jagaan mereka berada dalam keadaan sihat dan tidak bergejala sebelum hadir ke sekolah,” menurut kenyataan itu.

Ketetapan itu dibuat susulan pengumuman Menteri Kanan Pertahanan Datuk Seri Hishammuddin Tun Hussein pada Selasa berkaitan pemansuhan prosedur operasi standard (SOP) pemeriksaan suhu badan dan buku rekod mendaftar masuk di premis bermula esok.

Menurutnya tahap kesihatan murid di sekolah akan dipantau secara berterusan bagi memastikan murid yang bergejala diasingkan di bilik isolasi untuk tindakan selanjutnya.


Penduduk resah, kawasan rumah di Taman Anjung Gapam ‘diserang’ anjing liar

BEMBAN 15 Februari – Kira-kira 400 penduduk di Taman Anjung Gapam, di sini, gusar apabila kawasan perumahan didiami mereka diancam dengan kehadiran anjing liar.

Penduduk ingin dikenali sebagai Abu Zahar, berkata, saban hari bilangan anjing liar itu semakin bertambah dan keadaan itu berlarutan dalam tempoh agak lama.

Beliau berkata, selain tidak tahan dengan ancaman kumpulan anjing liar itu, penduduk merasakan keadaan keselamatan mereka terancam apabila ada kejadian haiwan itu mengejar orang awam dan penduduk.

“Pertambahan bilangan ini kerana menjadi lokasi pembuangan kepada individu atau pemilik yang enggan lagi membela anjing peliharaan mereka selain disebabkan ada pihak dari luar yang memberi makan kepada anjing-anjing ini,” katanya.

Ujar Abu Zahar, kehadiran haiwan itu turut membawa kepada masalah kebersihan apabila tong sampah digeledah dan sampah bertaburan selain najis anjing ini kelihatan di merata tempat.


Serkam fokus pembangunan modal insan seimbang

SERKAM 1 November – Memfokuskan pembangunan modal insan seimbang menjadi antara visi utama Ahli Dewan Undangan Negeri (Adun) Serkam selain perancangan ke arah kelestarian Dewan Undangan Negeri (DUN) itu.

Menurut Datuk Zaidi Attan sehingga kini beliau mempergiatkan pelbagai usaha yang tidak hanya memfokuskan pembangunan sosioekonomi, malah menyiapkan segala prasarana yang pernah tertunggak sebelum ini.

“Kita bukan hanya mahukan pembangunan infrastruktur, malah melihat kepada pembangunan insan dalam konteks mengurus orang yang lebih berumur dengan mengadakan kelas-kelas agama.

“Kemudian kita adakan program masjid berpusat yang mana sasarannya dapat dicapai apabila masjid itu dapat menghadirkan jemaah pada waktu Subuh seramai jemaah pada waktu solat Jumaat,” katanya kepada Melaka Hari Ini (MHI).

Dalam pada itu, Zaidi yang juga Exco Perumahan, Kerajaan Tempatan dan Alam Sekitar negeri berkata, Kerajaan Negeri telah bersetuju mewujudkan pusat pengajian baharu bagi fakulti halal Universiti Melaka (UniMEL) di Melaka Halal Hub bermula tahun depan.

Menurutnya, fakulti berkenaan akan memfokuskan tentang kajian halal yang akan membangunkan sahsiah manusia sekali gus meningkatkan syiar Islam di Negeri Melaka.

“Dalam konteks pembangunan fakulti ini, ia menjadi tempat kepada UniMEL untuk membangunkan bukan saja sahsiah manusia tetapi sistem dan nilai demi meningkatkan syiar Islam.

“Ia fakulti halal untuk UniMEL, jadi soal kajian tentang halal, belajar tentang halal akan ada di Melaka Halal Hub, kita gunakan bangunan mereka dan insya-Allah akan dilaksanakan tahun depan.

Beliau berkata, peruntukan itu melibatkan kerja-kerja pembinaan jalan raya sebanyak RM30 juta, pembinaan pantai awam RM30 juta dan pembinaan My Pantai Siring oleh PKNM sebanyak RM30.4 juta.

“Setakat ini fasa pengambilan tanah sudah selesai, untuk proses pembayaran pula RM3 juta…selepas itu baru kita akan buat reka bentuk laluan baharu yang memerlukan tempoh enam bulan bagi reka bentuknya, peruntukan biasanya daripada persekutuan.

“Proses pengambilan tanah berada di peringkat akhir yang mana proses pembayaran pengambilan tanah akan dilaksanakan pada akhir tahun ini dan pemilikan tanah pada tahun hadapan selewatnya,” katanya lagi.

Dalam merancakkan lagi sektor pelancongan di DUN Serkam, sebuah jeti pengangkutan air juga akan dibangunkan di Perkampungan Ikan Bakar Terapung Umbai.

“Kertas kerja untuk cadangan ini telah diangkat oleh Kementerian Pertanian dan Industri Makanan (MAFI) dan akan ada persetujuan antara kedua belah pihak.

“Kita mahu perkampungan ikan bakar terapung daripada sebuah restoran kepada jeti yang boleh ke Pulau Besar, selain makan-makan pengunjung boleh melancong ke Pulau Besar.

Sebuah Masjid Serkam Darat yang baharu bakal dibina dalam masa terdekat menelan kos sejumlah RM5 juta bagi memberi keselesaan kepada seramai 800 jemaah yang menunaikan solat di masjid tersebut.

“Akan ada kontraktor di tapak pembinaan pada Januari 2023, bagaimanapun saya cuba percepatkan kerja-kerja pembinaan masjid ini yang kita jangkakan dilaksakana awal tahun depan.

“Kita akan buat pecah tanah dalam masa terdekat untuk memberi makluman kepada masyarakat bahawa ini sebahagian daripada pembiayaan Kerajaan Persekutuan dan Kerajaan Negeri,” katanya.

“Di Serkam ada sembilan masjid, ada beberapa lagi masjid dalam kerja-kerja pengubahsuaian melibatkan Masjid Kampung Paya Tanjung dan Masjid Lama Kampung Pulai,” katanya.

Karier:-
– Exco Perumahan, Kerajaan Tempatan dan Alam Sekitar (2021 – kini)
– Ahli Dewan Undangan Negeri Serkam (2021 – kini)
– Timbalan Pengerusi Syarikat Air Melaka Sdn Bhd

Politik:-
– Naib Ketua UMNO Bahagian Jasin (2018 – kini)
– Ketua Penerangan UMNO Bahagian Jasin (2013 – 2018)
– Ketua Pergerakan Pemuda UMNO Bahagian Jasin (2009 – 2013)

Institusi Pendidikan:-
Sekolah Kebangsaan: 7
Sekolah Menengah: 2
Sekolah Rendah Agama JAIM: 9
Sekolah Jenis Kebangsaan Cina: 1
Sekolah Jenis Kebangsaan Tamil: 1
Pendidikan Khas – 3


Sukma 2022 diawalkan dua minggu, mula pada Hari Malaysia

PUTRAJAYA, 9 Jun – Penganjuran temasya Sukan Malaysia (Sukma) ke-20 telah diawalkan dua minggu, iaitu bermula 16-24 Sept ini sempena sambutan Hari Malaysia, diikuti Para Sukma dari 1-6 Nov di sekitar Lembah Klang.

Ia berikutan penundaan Sukan Asia Hangzhou 2022 yang sebelum ini dijadualkan pada 10-25 Sept, yang memberikan ruang kepada pihak penganjur untuk menggunakan kemudahan universiti awam untuk penempatan atlet ketika cuti semester.

Menteri Belia dan Sukan Datuk Seri Ahmad Faizal Azumu berkata mesyuarat Jawatankuasa Tertinggi Sukma pada hari ini juga, bersetuju dengan penganjuran sebanyak 31 jenis sukan dan 445 acara bagi edisi kali ini yang dianjurkan oleh Majlis Sukan Negara (MSN).

Beliau berkata jawatankuasa itu juga memutuskan untuk mengurangkan penyertaan minimum kepada enam negeri berbanding lapan negeri (hanya untuk edisi 2022) bagi setiap acara, dengan tarikh pendaftaran dilanjutkan sehingga 30 Jun.

“Jangan harap (kemeriahan penganjuran) seperti bunga api dan konsert. Saya berharap kemeriahannya (Sukma) kepada (prestasi) sukan itu, bukannya penganjuran. Harap kemeriahannya datang dari penggiat sukan sendiri untuk beri sokongan kepada anak-anak yang bergiat aktif dalam bidang sukan.

“Dari segi had umur melebihi 23 tahun, kebenaran khas hanya untuk kali ini dengan mengambil kira atlet-atlet yang telah mengadakan persiapan sejak sekian lama untuk Sukma yang sepatutnya dianjurkan pada 2020 (sebelum dibatalkan kerana pandemik COVID-19),” katanya pada sidang media di Menara KBS, hari ini.

Ditanya mengenai venue, Ahmad Faizal berkata hampir kesemua venue sudah dikenal pasti, kecuali bagi sukan perayu layar yang akan dianjurkan sama ada di Langkawi atau Port Dickson kerana bertembung dengan acara lain.

Terdahulu, jaguh badminton negara Datuk Lee Chong Wei bersama-sama atlet menembak Johnathan Wong, skuasy S. Sivasangari dan pelari pecut Azreen Nabila Alias melancarkan Detik 100 Hari Sukma XX, MSN 2022 di Menara KBS.

Majlis itu turut menyaksikan pelancaran logo Sukma dan Para Sukma 2022, serta maskot harimau bernama ‘Oyen’ dan lagu rasmi temasya ‘Demi Malaysia’.

Seramai 10,000 atlet dan pegawai dijangka menyertai temasya kali ini, yang pada asalnya dijadualkan bermula 29 Sept hingga 8 Okt.- BERNAMA


Prebet Suria akhirnya miliki rumah sendiri

KUALA LUMPUR 22 Jun – Keluarga pesara tentera Prebet Suria Mohamad Hassan, 58, yang tinggal bawah jejantas Jalan Loke Yew 6 di sini sejak dua tahun lalu, akan memiliki rumah sendiri dalam minggu ini.

Menteri Kanan Pertahanan Datuk Seri Ismail Sabri Yaakob berkata, pihaknya sudah berbincang dengan Menteri Wilayah Persekutuan Tan Sri Annuar Musa bagi menyegerakan perpindahan rumah buat keluarga tujuh beranak itu yang kini ditempatkan sementara di rumah transit di Flat Sri Johor, Cheras.

“Dewan Bandaraya Kuala Lumpur akan menyediakan unit flat untuk didiami secara terus dan kekal serta dengan cara sewa beli. Mereka sekeluarga akan berpindah dalam waktu terdekat kalau boleh sebelum akhir minggu ini.

“Flat itu terletak di Bandar Tun Razak berhampiran tempat dia berniaga, sementara pihak Jabatan Hal Ehwal Veteran (JHEV) akan membantu dalam pengubahsuaian gerainya sebagai satu bantuan,” katanya kepada pemberita selepas melawat keluarga berkenaan di Flat Sri Johor, di sini hari ini.

“Sehubungan itu, JHEV turut akan memberikan bantuan sara hidup RM300 sebulan bermula bulan ini dan ia tambahan kepada bantuan one-off oleh kerajaan diterimanya sebelum ini sebagai veteran dan penerima Pingat Jasa Malaysia,” katanya.

Dalam pada itu, Ismail Sabri berkata pihaknya menggesa supaya mana-mana veteran Angkatan Tentera Malaysia (ATM) tampil berdaftar di bawah JHEV bagi memudahkan sebarang bantuan untuk disalurkan kepada golongan terbabit selepas tamat berkhidmat.

“Bekas pesara ATM yang menghadapi kesusahan dan memerlukan bantuan digesa tampil memaklumkan keadaan mereka kepada JHEV kerana kira-kira 20,000 warga veteran belum berdaftar sekali gus menyukarkan jabatan itu untuk menjejaki dan menghulurkan bantuan sewajarnya,” katanya.


Belanjawan 2023: RM300 juta naik taraf Jalan Tun Hamzah-Persimpangan Semabok

KUALA LUMPUR 24 Februari – Kerajaan memperuntukkan RM300 juta bagi menaik taraf Jalan Tun Hamzah ke persimpangan Semabok Lebuh Alor Gajah-Melaka Tengah-Jasin (AMJ) dalam Daerah Melaka Tengah.

Perdana Menteri merangkap Menteri Kewangan Datuk Seri Anwar Ibrahim memaklumkan berita gembira itu pada pembentangan Belanjawan 2023 Malaysia Madani di Dewan Rakyat, hari ini.

Anwar berkata, selain Melaka beberapa lagi jalan terkait dengan lokasi tumpuan pelancong akan dinaik taraf dan dibina baharu, termasuklah embina jalan baharu dari Habu ke Tanah Rata, Cameron Highlands, Pahang dengan kos RM480 juta.

“Kerajaan juga akan membina jalan dan jambatan Sungai Sepang bagi menghubungkan Bukit Pelandok, Port Dickson dan Sungai Pelek, Sepang dengan kos projek RM 160 juta; dan menambah baik kemudahan jaringan lebuhraya ke Pengerang melalui pembinaan lorong memotong di Senai Desaru Expressway.

“Kerajaan juga bersetuju melaksanakan projek naik taraf Lebuhraya Utara Selatan di dari Yong Peng Utara ke Senai Utara – Fasa 1, Johor daripada empat kepada enam lorong dengan kos RM525 juta secara berfasa,” katanya.


Belia Malaysia, Mogesh tersenarai sebagai finalis Anugerah Belia Komanwel 2021

KUALA LUMPUR 29 Jan. – Anak muda Malaysia, Mogesh Sababathy bakal mengharumkan nama negara apabila diumumkan sebagai finalis, Anugerah Belia Komanwel tahun ini.

Menurut laman web Komanwel (thecommonwealth.org), Mogesh, 23, antara 20 individu muda luar biasa termasuk pencipta, aktivis dan usahawan dari 18 negara yang disenarai pendek.

“Mogesh adalah pengasas bersama Project Ocean Hope (, sebuah kumpulan yang diterajui belia yang bertujuan meningkatkan kebolehlihatan isu lautan dan pemuliharaan alam sekitar melalui kempen dan latihan kepimpinan belia.

“Kumpulan ini juga menjalankan projek komuniti pendidikan untuk mengurangkan amalan membuang sampah dan tangkapan ikan yang tidak lestari dan siri webinar celik lautan mengenai pengurusan sisa, yang mencapai lebih 10,000 individu di 15 negara,” menurut laman web itu.

Anugerah ini mengiktiraf anak-anak muda Komanwel yang cemerlang iaitu projeknya mengubah kehidupan dalam komuniti mereka dan membantu mencapai SDG. Lebih 1,000 penyertaan dari 43 negara Komanwel diterima tahun lalu.

Sementara itu ketika dihubungi Bernama, Mogesh yang berasal dari Kinrara, Puchong, Selangor berkata dipilih sebagai finalis anugerah berprestij itu bukan kejayaannya seorang, tetapi ia untuk semua anak muda Malaysia yang bersemangat dan telah bekerja keras untuk kelestarian alam sekitar.

“Saya terima berita gembira itu melalui e-mel daripada Komanwel semalam (kelmarin) dan saya betul-betul tergamam sebaik membuka e-mel. Saya disaran memohon anugerah itu sekitar Oktober tahun lalu oleh Majlis Belia Malaysia, yang mengiktiraf projek kami dan kami telah bekerjasama rapat melalui Project Ocean Hope sejak beberapa tahun kebelakangan ini.

“Saya mengucapkan terima kasih kepada Komanwel kerana mengiktiraf usaha kami. Saya juga ingin mengucapkan terima kasih kepada semua pensyarah dan kakitangan Universiti Malaysia Terengganu (UMT) atas segala sokongan dan galakan yang berterusan serta menyediakan platform kepada kami untuk membangunkan dan menjadikan Projek Ocean Hope menjadi kenyataan,” katanya.

Mogesh baru sahaja menamatkan pengajian ijazah sarjana muda Biologi Marin dengan kepujian daripada UMT dan kini bekerja sebagai pembantu penyelidik di Universiti Kebangsaan Malaysia (UKM) sementara menunggu majlis konvokesyen universiti yang tertangguh akibat situasi pandemik sekarang.

Tahun ini, anugerah berkembang merangkumi lima rantau: Afrika, Asia, Caribbean, Eropah dan Kanada serta Pasifik dan finalis teratas dari setiap rantau akan diumumkan sebagai pemenang pada majlis anugerah rasmi yang berlangsung 10 Mac 2021.

Majlis itu akan diadakan secara maya buat julung kalinya berikutan pandemik COVID-19 dan anak muda paling cemerlang dari lima rantau ini akan merangkul Anugerah Belia Komanwel 2021.

Kesemua 20 finalis masing-masing akan menerima piala, sijil dan £1,000 (RM5,538) untuk mengembangkan impak projek mereka. Pemenang peringkat rantau akan menerima £3,000 (RM16,614) dan juara keseluruhan pan-Komanwel akan membawa pulang sejumlah £5,000 (RM27,690).


Pak Wan ulangi pendirian pertahan Parlimen Alor Gajah

ALOR GAJAH 23 Mei – Ahli Parlimen Alor Gajah, Datuk Seri Mohd Redzuan Yusof atau Pak Wan sekali lagi menegaskan akan mempertahankan kerusi yang disandangnya pada Pilihan Raya Umum ke-15 (PRU-15) nanti.

Ahli Majlis Pimpinan Tertinggi (MPT) Parti Pribumi Bersatu Malaysia (Bersatu) itu berkata, beliau tetap mempertahankan kerusi dimenanginya atas tiket Pakatan Harapan (PH) pada PRU-14 lalu.

Beliau berkata demikian ketika ditemui Melaka Hari Ini (MHI) pada majis rumah terbuka beliau yang diadakan di Freeport A’Famosa Outlet di sini.

“Saya akan cuba sedaya upaya untuk mengekalkan kemenangan yang diraih sebelum ini, pengundi juga tiada masalah daripada segi sokongan kerana sedia mengenali Pak Wan sejak duhulu lagi,” katanya.


Siasatan tragedi tanah runtuh Batang Kali 90 peratus siap

Beliau berkata kini hanya tinggal siasatan di lokasi kejadian, rakaman percakapan anggota pasukan penyelamat dan laporan patologi daripada pihak hospital untuk mengetahui punca kematian mangsa yang terlibat.

“Sehingga kini polis telah merakam keterangan daripada 77 orang saksi melibatkan mangsa yang cedera dan keluarga mangsa, operator dan pekerja tapak perkhemahan dan anggota pasukan penyelamat, kertas siasatan dibuka di bawah Seksyen 304 (A) Kanun Keseksaan dan Seksyen 290 Kanun Keseksaan serta Akta Kerajaan Tempatan 1974,” katanya kepada pemberita di sini hari ini.

Beliau berkata demikian dalam sidang media selepas Majlis Tamat Latihan dan Penyampaian Sijil Pentauliahan Inspektor Kor Sukarelawan Polis Universiti Kebangsaan Malaysia (UKM) di sini hari ini.

“Pihak polis tidak akan mengeluarkan kenderaan itu kerana ia tertimbus terlalu dalam, jadi ia terpulang kepada pemilik kenderaan itu nanti untuk berbincang dengan pihak insurans mereka berkaitan dengan tuntutan,” katanya.

Tragedi pada kira-kira pukul 2.30 pagi 16 Dis itu, membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan.


Cheng Hoe terima baik teguran TMJ

Beliau berkata Tunku Mahkota Johor (TMJ) itu adalah seorang yang mengambil berat tentang bola sepak Malaysia dan sudah tentu baginda ingin melihat pasukan kebangsaan atau pemain kebangsaan berada pada satu tahap terbaik.

“Nasihat-nasihat tersebut cukup memberi kita motivasi tinggi untuk melawan Vietnam nanti,” katanya pada sidang media secara dalam talian selepas sesi latihan skuad kebangsaan di Dubai hari ini.

Keputusan perlawanan di Stadium Zabeel, Dubai menyaksikan Malaysia tewas 0-4 kepada Emiriah Arab Bersatu (UAE) mendapat kritikan daripada penyokong bola sepak tempatan yang meluahkan rasa tidak puas hati terhadap beberapa pemain negara dengan sasaran utama adalah penyerang naturalisasi Guilherme De Paula.

Kekalahan skuad Harimau Malaya turut mendapat perhatian bekas Presiden Persatuan Bola Sepak Malaysia (FAM), yang terpanggil untuk memberi teguran dan pandangan peribadi berhubung beberapa perkara mengenai skuad kebangsaan.

Jumaat lepas, Tunku Ismail menerusi sesi soal jawab di akaun Instagram miliknya, antara lain turut berkenan mengulas mengenai persembahan keseluruhan skuad kebangsaan, selain prestasi hambar penyerang naturalisasi De Paula dan penilaian baginda terhadap aksi pemain berdarah kacukan Malaysia-Belgium Dion Cools yang baru menyertai pasukan negara.

Sementara itu, Cheng Hoe berkata sekiranya Indonesia berjaya mencatat keputusan positif ke atas Vietnam dalam aksi kumpulan pada Selasa ini, ia akan memberi motivasi kepada pasukan bimbingannya menjelang pertembungan berdepan skuad kendalian Park Hang-seo itu.

“Kita tahu pasukan Indonesia mempunyai jurulatih baharu dan dibarisi ramai pemain muda berkualiti. Kita mengharapkan Indonesia dapat capai sesuatu dalam perlawanan esok. Yang penting kita kena fokus kepada pasukan kita,” jelasnya.

Malaysia akan berdepan Vietnam di Stadium Al Maktoum pada 11 Jun sebelum menamatkan saingan Kumpulan G berdepan Thailand pada 15 Jun di venue sama.


Negeri Sembilan beralih ke Fasa 4 PPN, Pahang 3, Johor 2 Jumaat ini – PM

KUALA LUMPUR 22 Sept – Negeri Sembilan akan beralih ke Fasa 4 Pelan Pemulihan Negara (PPN), manakala Pahang dan Johor masing-masing ke Fasa 3 dan Fasa 2 berkuat kuasa 24 September ini.

Perdana Menteri Datuk Seri Ismail Sabri Yaakob dalam satu kenyataannya hari ini berkata, keputusan itu dibuat pada Sidang Khas Pengurusan Pandemik COVID-19.

Menurutnya, antara ketetapan lain yang turut diputuskan hari ini ialah kedai runcit, mini market, restoran, stesen minyak dan kedai serbaneka dibenarkan beroperasi dari jam 6 pagi hingga 12 malam berkuatkuasa esok.

“Kedua adalah membenarkan pembukaan pusat-pusat pelancongan, pulau-pulau atau kawasan pelancongan berserta aktiviti rentas negeri dibenarkan dengan syarat mencapai 90 peratus kadar vaksinasi dewasa berdasarkan data dan analisis yang telah dibuat oleh KKM.

“Operasi perniagaan spa, pusat kesihatan (wellness), dan urut kesihatan dibenarkan kepada pengunjung dan operator yang telah menerima dos lengkap vaksin bermula 1 Oktober,” katanya.

Tambahnya, turut dibenarkan beroperasi di semua Fasa PPN berkuatkuasa 1 Oktober 2021 adalah pusat atau premis dan produk pelancongan seperti zoo, perladangan, akuarium, snorkeling, selam skuba, pelancongan memancing dan taman rimba, dengan syarat semua pengusaha operator dan pelawat dan pengunjung lengkap divaksin.

“Kehadiran pekerja bagi setiap perniagaan yang dibenarkan beroperasi adalah pada kapasiti 100 peratus dengan syarat majikan dan semua pekerja lengkap divaksin.

“Warga asing yang tiba di pintu masuk antarabangsa perlu menanggung kos ujian RT-PCR di pintu masuk negara, manakala bagi warganegara adalah percuma,” katanya.


Anjakan paradigma persatuan sukan Melaka

AYER KEROH 21 Mac – Seramai 51 peserta daripada 32 persatuan sukan Negeri Melaka menyertai Program Libat Urus Bersama Badan Sukan Negeri Melaka Tahun 2023 di sebuah hotel, di sini, 19 Mac lalu.

Program julung kali dianjurkan Majlis Sukan Negeri Melaka (MSNM) itu turut melibatkan kehadiran Pejabat Pesuruhjaya Sukan (PSJ) Malaysia dan 21 pegawai serta kakitangan MSNM.

Exco Pembangunan Belia, Sukan dan Badan Bukan Kerajaan (NGO) negeri, VP Shanmugam berkata, objektif utama program itu adalah untuk memastikan badan sukan bergerak secara terselaras melalui penguatkuasaan Akta Pembangunan Sukan 1997.

Katanya, menerusi program itu juga, persatuan-persatuan sukan di negeri ini didedahkan dengan tadbir urus badan sukan yang cemerlang dan tata cara pengurusan sukan berdasarkan garis panduan yang ditetapkan PSJ.

“Persatuan-persatuan (sukan) negeri juga akan didedahkan dengan pengurusan mesyuarat agung tahunan badan sukan, maklumat yang kena beri (MYKB) dan penghantaran laporan MYKB secara dalam talian melalui sistem eROSA.

“Dengan adanya perkongsian sebegini, saya percaya, pengurusan persatuan Negeri Melaka akan lebih tersusun, mantap dan efisien sekali gus dapat merancang dan melaksanakan program-program persatuan dengan lebih lancar.

“Saya ingin menyeru agar kita sama-sama memahami peranan dan tanggungjawab masing-masing supaya tadbir urus persatuan sukan negeri dapat diperkukuhkan lagi,” katanya ketika berucap merasmikan program berkenaan.

Dalam pada itu, Shanmugam turut berjanji akan memastikan pengamal sukan di Melaka khususnya persatuan sukan negeri dibantu, dibimbing dan dipimpin ke arah peningkatan tahap profesionalisme dan akauntabiliti dari segi tadbir urus pengurusan persatuan masing-masing.

“Semoga semangat kesukanan akan terus mengalir dalam jiwa pengamal dan penggiat sukan Negeri Melaka agar kita beroleh kejayaan cemerlang dalam bidang sukan di masa akan datang,” katanya.

Sementara itu, Pengarah MSNM Mohd Asri Ninggal berkata, selain Pejabat Pesuruhjaya Sukan Malaysia, sesi libat urus itu turut melibatkan Jabatan Pendidikan Negeri Melaka.

Katanya, penglibatan itu penting dalam memastikan pelepasan atlet dalam kalangan murid dan guru berjalan lancar untuk menyertai apa jua kejohanan yang ditetapkan.

“Perkara ini sedikit sebanyak melambatkan proses pelepasan atlet murid dan juga pegawai-pegawai sukan yang terdiri daripada guru-guru atau penjawat awam di bawah Jabatan Pendidikan Negeri.

“Justeru, diharap selepas mendapat penjelasan daripada pihak Jabatan Pendidikan Negeri, pihak persatuan sukan negeri dan juga pegawai-pegawai Majlis Sukan Negeri jelas dengan garis panduan yang diberikan, dan akan memenuhi kriteria serta prosedur yang ditetapkan supaya proses pelepasan atlet berjalan lancar,” katanya.


e-Sports Melaka akan kembali rancak

PERKEMBANGAN SUKAN elektronik atau e-Sports kian mendapat perhatian umum, bukan sahaja diminati oleh golongan muda, malah ia turut mencakupi golongan pelbagai umur.

Ditambah pula kategori e-Sports juga termasuk dalam SUKMA 2022 (Sukan Malaysia), ia sekali gus menjadikan sukan tersebut terus mendapat perhatian dalam pembangunan sukan negara khususnya.

Sehubungan itu, Persatuan Sukan Elektronik Negeri Melaka (MEA) telah merangka penganjuran Liga MEA tidak lama lagi, yang bertujuan ‘menggalas’ tanggungjawab untuk memupuk minat, selain melahirkan atlet pelapis e-Sports negeri ini.

Presidennya Muhammad Hamka Mohd Ali, berkata penganjuran liga tersebut melibatkan tiga jenis permainan yang akan dianjurkan dalam SUKMA 2022 iaitu Dota 2, Mobile Legends Bang Bang (MLBB) dan Pro Evolution Soccer (PES).

“Menerusi penganjuran liga tersebut, kami berharap ia dapat memupuk minat di kalangan penggemar e-Sports untuk mengasah bakat taktikal permainan selain dapat melahirkan bakal atlet e-Sports lebih berdisiplin dan disegani.

“Sudah tentu, MEA sendiri mahu menjadikan penganjuran liga ini dapat dikembangkan sehingga mencapai tahap liga profesional pada masa akan datang,” katanya kepada Melaka Hari Ini.

“MEA bukan sahaja menumpukan kepada pembangunan pemain, tetapi kami juga memberi fokus untuk melahirkan pengulas e-Sports dalam kalangan anak negeri ini, kerana umum sudah mengetahui bahawa menjadi pengulas juga boleh menjana pendapatan secara atas talian,” jelasnya.

Tambahnya, pihaknya juga memberi perhatian kepada program kesedaran awam terutamanya melibatkan golongan ibu bapa, yang mana e-Sports sendiri mempunyai nilai prospek positif untuk jangka masa panjang tetapi haruslah melalui didikan yang betul.


Balai Adat Perkahwinan Melayu Asli semarak aktiviti kesenian

ALOR GAJAH 24 Feb- Bagi menghidupkan kembali adat-adat tradisi Melayu asli semakin ditelan zaman, kerajaan negeri menerusi Institut Warisan Melaka (INSWA) merancang melaksanakan pelbagai aktiviti kebudayaan di Balai Adat Perkahwinan Melaka Asli sepanjang tahun ini.

EXCO Pelancongan, Kebudayaan dan Warisan negeri, Datuk Muhamad Jailani Khamis berkata, peracangan itu dimulakan dengan pengambilalihan lokasi yang dahulunya Muzium Adat Istiadat daripada Perbadanan Muzium Melaka (PERZIM).

“Balai Adat ini adalah lokasi tarikan pelancongan baharu bagi Melaka, di sini kita juga akan perkembangkan pelancongan kulinari iaitu makanan tradisional Melayu asli.

“Komuniti di Alor Gajah ini ramai daripada suku Minang dan lebih kepada adat Perpatih. Jadi balai adat ini akan lebih mengetengahkan makanan, adat istiadat Minang dan Perpatih.

“Sepanjang setahun ini, pelbagai aktiviti warisan melibatkan adat dan budaya akan dianjurkan, jadi pengunjung atau sesiapa sahaja ingin membuat majlis mengikut adat Melayu asli boleh hubungi INSWA untuk merasai sendiri adat-adat yang selama ini hanya dibaca menerusi bahan bacaan.

Sementara itu Pengurus Besar INSWA, Nurman Mohd Baroldin berkata kewujudan balai adat itu mampu menyemarakkan kembali aktiviti kesenian budaya dan adat resam warisan di negeri ini.

Katanya, usaha itu bagi menjadikan negeri Melaka sebagai negeri pelancongan yang kaya dengan budaya dan seni warisan tidak ditinggal zaman meskipun dalam arus kemodenan.

“Kalau dahulu tempat ini muzium, pengunjung datang, melihat sahaja, tapi kini ia diangkat menjadi balai adat dan pengunjung boleh merasai sendiri ‘berada’ dalam adat itu.

“Secara tak langsung, budaya boleh berkembang menerusi pelbagai aktiviti kesenian dan warisan yang akan diadakan.
“Orang ramai yang inginkan kelainan untuk mengadakan majlis mengikut adat dengan pakej-pakej berbaloi yang akan diadakan boleh hubungi INSWA,” katanya.


29,103 pegawai, anggota dan 1,070 aset bomba sedia hadapi banjir

KUALA LUMPUR, 29 September – Seramai 29,103 pegawai dan anggota Jabatan Bomba dan Penyelamat Malaysia (JBPM) bersiap-sedia bersama 1,070 aset termasuk lima logistik udara untuk digerakkan bagi menghadapi bencana banjir yang dijangka berlaku.

Ketua Pengarah JBPM Datuk Seri Mohamad Hamdan Wahid berkata dari segi aset ia melibatkan 1,065 kenderaan angkut ringan, 127 kenderaan angkut berat dan 403 kenderaan marin serta lima pesawat helikopter yang disediakan bagi tujuan pemantauan, penyelamatan serta bantuan khidmat bencana ketika banjir.

“Antara perancangan dan pengurusan JBPM negeri adalah bersedia menerima arahan daripada Pusat Pengurusan Operasi (PPO) untuk mengatur gerak sumber dan logistik ke Pusat Pangkalan Hadapan atau negeri terjejas banjir.

“Selain itu, sumber manusia dan logistik akan turut digerakkan dari negeri yang tidak terlibat banjir, selain bantuan dari negeri yang diarahkan oleh PPO perlu digerakkan dalam tempoh sejam selepas menerima arahan,” katanya kepada Bernama baru-baru ini.

Menurutnya terdapat 5,496 lokasi dikesan sebagai kawasan berisiko banjir di seluruh negara, manakala 186 lokasi dikenal pasti kawasan berisiko kepala air.

Sementara itu, Pengarah JPBM Selangor Norazam Khamis berkata pihaknya menyenaraikan enam elemen pengurusan dalam menghadapi bencana banjir di negeri itu, antaranya penambahan 50 peratus jentera iaitu daripada 43 unit bot kepada 64 unit bot pelbagai jenis.

“Bomba Selangor juga menubuhkan Incident Command System di peringkat ibu pejabat dan zon selain, mengenal pasti hotspot banjir di 339 kawasan di seluruh Selangor berikutan perubahan iklim yang tidak menentu pada masa sekarang,” katanya.

Norazam menasihatkan masyarakat khususnya di Selangor agar sentiasa peka terhadap keadaan cuaca dengan merujuk agensi ramalan kaji cuaca untuk mendapatkan maklumat dan melakukan persediaan awal terutama bagi penduduk di kawasan berisiko banjir.

Pada Selasa lepas, Menteri Kanan Pertahanan Datuk Seri Hishammuddin Tun Hussein berkata kementeriannya akan melaksanakan perolehan dua unit hospital medan tambahan melibatkan kos keseluruhan RM47 juta bagi menghadapi sebarang bencana dan kecemasan termasuk banjir.


Pengguna digesa beralih ke 4G sebelum rangkaian 3G tamat – MCMC

CYBERJAYA, 25 Nov (Bernama) — Pengguna telefon bimbit atau peranti 3G perlu segera beralih kepada rangkaian 4G sebelum perkhidmatan 3G di Malaysia ditamatkan sepenuhnya pada 31 Dis ini, menurut Suruhanjaya Komunikasi dan Multimedia Malaysia (MCMC).

“Pengguna yang masih memiliki kad SIM yang hanya menyokong rangkaian 3G disaran segera menghubungi penyedia perkhidmatan terdekat untuk menaik taraf ke 4G bagi mengelakkan sebarang kesulitan,” katanya.

Penamatan rangkaian 3G adalah seiring dengan usaha kerajaan meningkatkan liputan jalur lebar yang lebih menyeluruh dan berkualiti tinggi di bawah inisiatif Infrastruktur Pelan Jalinan Digital Negara (JENDELA).

Menurut MCMC, ia bertujuan untuk mengguna semula spektrum sedia ada bagi mengukuhkan rangkaian 4G serta membolehkan penyedia rangkaian mudah alih meningkatkan ketersambungan digital dan memberikan pengalaman 4G yang lebih baik serta menarik kepada pelanggan dan isi rumah.

Suruhanjaya itu memaklumkan setakat 30 Sept lepas, sebanyak 94.03 peratus kawasan berpenduduk mempunyai akses 4G dengan perkhidmatan jalur lebar mudah alih pada kelajuan 31.34 megabit sesaat.

Pihak penyedia perkhidmatan iaitu Celcom Axiata Bhd, Digi Telecommunications Sdn Bhd, Maxis Bhd, Telekom Malaysia Bhd dan U Mobile Sdn Bhd telah berjaya melakukan migrasi 1.2 juta pelanggan kepada 4G, menurut MCMC. – BERNAMA


Wanita DUN Bemban imarahkan Ramadan dengan tadarus

BEMBAN 30 April – Dalam usaha mengimarahkan Ramadan kali ini, kira-kira 70 Wanita UMNO DUN Bemban menyertai program Tadarus al-Quran di Masjid Al-Muhaimin di sini.

Program anjuran Pergerakan Wanita UMNO Bahagian Jasin itu turut dihadiri Penyelaras DUN Bemban, Datuk Hasan Abd Rahman dan Naib Ketua Wanita Bahagian Jasin, Azizah Mamat.

Beliau berkata, selain program tadarus, pihaknya turut mengadakan beberapa aktiviti sepanjang Ramadan ini termasuk melawat bekas ahli pergerakan itu yang uzur dan menghulur bantuan kit makanan.

Katanya, program itu juga sebagai pengisian kerohanian pada bulan Ramadan selain menggalakkan pemahaman lebih mendalam mengenai isi kandungan al-Quran kepada anggota Wanita UMNO Jasin.

Kata beliau, selain membaca al-Quran beramai-ramai yang dipimpin Imam Masjid Al-Muhaimin, Datuk Abu bakar Shaari, peserta dapat mendengar tazkirah berkaitan fadilat membaca al-Quran.

“Kita gembira kerana program tadarus al-Quran yang dianjurkan setiap tahun dalam DUN Bemban ini terus mendapat sambutan, tidak hanya dalam kalangan anggota malah penduduk setempat,” ujar beliau.


41.6 peratus populasi Malaysia lengkap dua dos vaksin – JKAV

Jawatankuasa itu yang berkongsi maklumat berkenaan di laman Twitter rasminya memaklumkan setakat semalam juga, seramai 18,631,593 individu atau 57.1 peratus sudah menerima dos pertama, menjadikan kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 32,212,527 dos.

Menurut perkongsian maklumat itu, peratusan populasi dewasa yang menerima kedua-dua dos meningkat kepada 58.0 peratus setakat semalam berbanding 56.9 peratus, pada Isnin.

Dalam pada itu, vaksinasi harian semalam pula mencatatkan peningkatan kepada 420,164 dos berbanding 396,576 dos pada Isnin, dengan 265,160 daripadanya merupakan dos kedua dan baki 155,004 adalah dos pertama.


Dewan Rakyat: Isu pengangguran dibincangkan hari ini

Menurut Aturan Urusan Mesyuarat di laman rasmi Parlimen, Datuk Seri Anwar Ibrahim (PH-Port Dickson) dijadual mengemukakan soalan kepada Menteri Sumber Manusia berhubung unjuran kadar pengangguran negara dan anggaran jumlah penduduk yang menganggur sehingga akhir tahun ini.

Ketua pembangkang itu juga mahu tahu mengenai langkah diambil kementerian berkenaan dalam mengatasi lonjakan kenaikan kadar pengangguran ketika sesi soal jawab lisan.

Datuk Mohd Nizar Zakaria (BN-Parit) pula dijangka bertanyakan Menteri Perumahan dan Kerajaan Tempatan mengenai penyalahgunaan lesen perniagaan seperti menjual dan menyewa lesen perniagaan kepada warga asing, serta strategi dalam memastikan ia tidak berulang pada masa depan.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.


Parkir percuma di Melaka pada 1 hingga 7 Syawal – KM

AYER KEROH 18 April – Kerajaan Negeri melaksanakan inisiatif parkir percuma untuk pengunjung tempatan dan luar Melaka yang datang ke negeri ini pada 1 hingga 7 Syawal nanti.

“Saya percaya di samping meraikan hari lebaran, pasti ada yang mengambil cuti tambahan bagi menziarahi saudara-mara dan menikmati suasana keindahan di Melaka.

“Maka, saya mengisytiharkan inisiatif ‘parking’ percuma bermula 1 sehingga 7 Syawal melibatkan semua Pihak Berkuasa Tempatan (PBT) di negeri ini,” katanya.

Beliau berkata demikian ketika berucap pada Majlis Perhimpunan Bulanan Pentadbiran Kerajaan Negeri Melaka Tahun 2023 bertemakan ‘Bijak Laksana Hang Tuah, Berani Laksana Hang Jebat’ di Dewan Pusat Dagangan Antarabangsa Melaka (MITC), di sini, hari ini.

Hadir sama Setiausaha Kerajaan Negeri Datuk Wira Zaidi Johari; Exco Pelancongan, Warisan, Seni dan Budaya negeri, Datuk Abdul Razak Abdul Rahman; Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh; Exco Sains, Teknologi, Inovasi dan Komunikasi Digital negeri, Fairul Nizam Roslan dan lain-lain barisan Exco Kerajaan Negeri.


Batal lesen agensi pelancongan jika langgar peraturan – MOTAC

KUCHING, 1 Feb – Kementerian Pelancongan, Seni dan Budaya (MOTAC) akan mengambil tindakan tegas dengan membatalkan lesen agensi pelancongan jika didapati menyalahi peraturan, kata Menterinya Datuk Seri Tiong King Sing hari ini.

“Saya telah meminta Timbalan Menteri (Khairul Firdaus Akbar Khan) menjalankan siasatan untuk isu ini dengan mengadakan pertemuan bersama ejen-ejen pelancongan. Semalam, beliau baru habis menjalankan siasatan dan saya belum berkesempatan bertemu beliau untuk mendapatkan maklumat lengkap,” katanya.

Tiong yang ditemui media selepas mengadakan lawatan kerja ke Ibu Pejabat Polis Kontinjen Sarawak di sini berkata beliau akan membuat kenyataan lanjut esok sekiranya sudah mendapat maklumat lengkap tentang perkara itu sebelum ke Indonesia bagi menghadiri Forum Menteri ASEAN.

“Bila-bila saya dapat semua (maklumat) saya akan umum. Kalau tidak sempat, saya akan umumkan sebaik sahaja balik dari Indonesia pada 7 hari bulan (Februari),” katanya.

Media tempatan melaporkan terdapat beberapa syarikat umrah tempatan yang ‘memborong’ tiket penerbangan ke Tanah Suci dan didakwa turut menjualnya kepada agensi umrah di Indonesia pada harga sehingga RM6,000 bagi mengaut keuntungan besar.


Fi permit makanan ternakan ditangguhkan bermula hari ini

PUTRAJAYA, 21 Jun – Kementerian Pertanian dan Industri Makanan (MAFI) mengumumkan penangguhan kutipan fi permit untuk empat komoditi makanan ternakan — jagung, soya, gandum dan makanan ternakan lain berasaskan haiwan dan tumbuhan — bermula hari ini bagi memudah cara pengimportan komoditi tersebut.

Kadar fi import yang dikenakan sebelum ini bagi jagung, gandum dan soya adalah RM15 bagi setiap permohonan permit manakala bagi permit makanan ternakan lain berasaskan haiwan dan tumbuhan adalah RM20 setiap permohonan.

MAFI dalam satu kenyataan hari ini berkata kos bahan mentah makanan ternakan yang tinggi dalam industri ternakan telah dikenal pasti sebagai antara faktor kenaikan harga bahan makanan seperti ayam bulat di pasaran tempatan.

“Sebahagian besar komoditi bahan mentah bagi tujuan makanan ternakan iaitu soya, gandum, jagung dan makanan ternakan berasaskan haiwan diimport dari luar negara.

“Penangguhan fi permit bagi pengimportan komoditi tersebut dapat membantu mengurangkan kos logistik dalam usaha menstabilkan harga makanan ternakan dalam negara,” kata MAFI.

MAFI berkata Jabatan Perkhidmatan Kuarantin dan Pemeriksaan Malaysia (MAQIS) juga akan melaksanakan proses kemasukan pantas di pintu-pintu masuk negara bagi komoditi tersebut dalam usaha melancarkan proses pengimportan dan sekali gus mengurangkan kos logistik yang terlibat dalam aktiviti pengimportan.


Tidak perlu bekukan cuti – Mohd Redzuan

Menteri di Jabatan Perdana Menteri (Tugas-tugas Khas), Datuk Seri Mohd Redzuan Yusof berkata, ia kerana terdapat lebih dua juta sukarelawan APM yang ditempatkan di seluruh kawasan.

“Sukarelawan ramai jadi tidak perlu beku cuti, setiap daerah ada pegawai yang akan ditetapkan, APM ini boleh dianggap sebagai ‘first on the scene’,” katanya.

“Cabaran baru buat kita dalam pandemik COVID-19 ini apabila pergi melawat tempat banjir, kita nak pindahkan mangsa banjir tak boleh seperti dulu ramai-ramai.

“Anggota yang menyelamatkan mangsa banjir juga perlu memakai pakaian perlindungan diri (PPE) yang lengkap kerana kita tidak tahu sama ada mangsa itu ada bawa virus tersebut,” katanya lagi.


ANIH Berhad saran pengguna Lebuh Raya Karak, LPT1 terus ikuti TTA

Pengurus Besar Kanan Ketua ANIH Berhad Radzimah Mohd Radzi berkata jumlah kenderaan di kedua-dua lebuh raya tersebut mula meningkat dan TTA yang dikeluarkan adalah bertujuan untuk memastikan keselesaan dan kelancaran perjalanan.

Sejak 29 April hinggga petang semalam, jumlah kenderaan di lebuh raya KLK adalah sebanyak 1.15 juta manakala LPT1 merekodkan sebanyak 570,393 kenderaan, namun keadaan di kawasan rehat dan rawat (R&R) dan hentian sebelah di kedua-dua lebuh raya adalah terkawal.

“Kepatuhan pengguna terhadap TTA yang dikeluarkan meningkat kepada hampir 74 peratus berbanding hanya 55 peratus sejak ia mula diumumkan minggu lepas. Ini melancarkan operasi pengurusan lebuh raya terutamanya dalam memastikan keselesaan pengguna di R&R dan hentian sebelah,” katanya menerusi kenyataan di sini hari ini.

Berdasarkan TTA yang dikeluarkan bagi perjalanan esok dan Ahad, mereka dari Pahang dicadang masuk ke lebuh raya pada 6 pagi hingga 10 pagi dan 7 malam hingga 10 malam, Terengganu (8 pagi hingga 11 pagi atau 8 malam hingga 10 malam) dan Kelantan (6 petang hingga 8 malam atau 10 malam hingga 12 tengah malam).

Radziah juga mengingatkan pengguna agar menyentuh kad Touch n’Go pada alat pengesan di lorong tol bagi tujuan pengesahan keluar masuk lebuh raya walaupun tiada bayaran dikenakan pada waktu tertentu seperti diumumkan Perdana Menteri Datuk Seri Ismail Sabri Yaakob sebelum ini.

Pengguna lebuh raya juga boleh merujuk laman sosial rasmi Lembaga Lebuhraya Malaysia atau ANIH Berhad di Twitter @LLMTrafik @LPTTrafik atau [email protected] Lebuhraya Malaysia serta @Lebuhraya Pantai Timur atau menghubungi hotline LLM di 1800-88-7752 dan LPT-Line di 1-700-818-700 untuk maklumat lanjut.


Piala Malaysia: Zainal Abidin tekad bawa pasukan mara ke akhir

MELAKA 19 Nov – Pengendali Melaka United FC Zainal Abidin Hassan bertekad untuk membawa pasukannya terus mara dan melakar sejarah baharu dalam saingan Piala Malaysia selepas menundukkan Sabah FC 2-1 dalam saingan suku akhir kedua di Stadium Hang Jebat di sini malam tadi.

Kejayaan menempah tiket ke pusingan separuh akhir dengan agregat 3-1 selepas tempoh 38 tahun itu disifatkannya amat bermakna, namun tidak mahu terus dibuai rasa gembira kerana mempunyai tempoh singkat untuk merancang strategi berdepan Kuala Lumpur pada 22 Nov ini di tempat lawan.

“Alhamdulillah secara keseluruhan para pemain mengekalkan momentum dan menunjukkan displin dari awal hingga akhir perlawanan, cuma banyak peluang terlepas dan itu tidak dinafikan mereka perlu perbaiki corak permainan kerana dalam pusingan sebegini gol adalah amat penting,” katanya kepada pemberita selepas perlawanan di sini malam tadi.

Terdahulu pada perlawanan disaksikan kira-kira 7,000 penonton itu, tuan rumah tidak menunggu lama untuk merobek gawang Sabah seawal minit ke-3 permainan menerusi Adriano Narcizo yang gagal diselamatkan penjaga gol Rozaimie Rohim dan keputusan itu kekal hingga tamat separuh masa pertama.

Skuad Sang Kancil terus melebarkan jurang gol menerusi pemain import dari Haiti, Sony Norde pada minit ke-77 dan ketika permainan menghampiri penamat, Sabah dihadiahkan sepakan penalti yang mudah disempurnakan oleh Risto Mitrevski pada masa tambahan.

Sementara itu, Jurulatih Sabah Datuk Ong Kim Swee berkata gol awal Melaka telah merosakkan perancangan pasukannya untuk bangkit mencari kemenangan pada perlawanan timbal balik itu.

“Namun saya berpuas hati dengan persembahan pemain terutamanya pemain muda Sabah dalam Piala Malaysia ini mendapat satu pengalaman dan saya percaya pada tahun hadapan mereka akan bertambah matang seterusnya di situ kita mampu mengubah skrip,” katanya.- BERNAMA


Wanita hamil 5 bulan mengidam naik ‘kuda putih’

ALOR GAJAH 5 Mei – “Sudah lama isteri saya mengidam. Sejak tiga bulan lalu dan boleh dikatakan hari-hari dia minta pada saya.

“Memang dia betul-betul mengidam untuk naik motosikal polis,” kata Mohd Farid Zuhaili Dahlan, 34, yang lega dan bersyukur selepas ‘hajat’ isterinya, Nor Izzati Syamimi Abd Rashid, 25, sedang hamil lima bulan ditunaikan.

Mohd Farid berkata, pada mulanya dia berasa janggal selepas Nor Izzati menyatakan hajatnya itu, namun atas rasa tanggungjawab dan naluri seorang suami dia berusaha mencari jalan untuk merealisasikan permintaan isterinya.

Dia yang menetap di Kampung Lubuk Redan, Masjid Tanah, berkata, keinginan Nor Izzati yang mengandung anak kedua dan mengidam untuk menaiki kuda putih dianggap sebagai perkara luar biasa.

Demi menunaikan hajat Nor Izzati dia tekad Balai Polis Jabatan Siasatan dan Penguatkuasaan Trafik (JSPT), Ibu Pejabat Polis Daerah Alor Gajah, kira-kira 5 petang, kelmarin.

Tanpa diduga hasrat dinyatakan kepada anggota JSPT bertugas bersahut dan memberikan peluang kepada Nor Izzati untuk merasai pengalaman menaiki kuda putih meskipun tidak lama.

“Selepas tiga bulan hajat isteri tercapai. Ketika berada atas motosikal isteri menitiskan air mata, dia berasa amat gembira, bersyukur hajatnya telah ditunaikan.

“Pada awalnya selepas menjalankan pemeriksaan di Hospital Melaka saya menunaikan hasratnya yang mengidam untuk makan nasi kandar dan dia juga menangis, sebab sebak ditunaikan.

“Selepas itu kami berjalan-jalan sekitar Bandar Melaka dan singgah di Balai Polis Banda Hilir, tapi membatalkan hasrat itu sebab isteri saya nampak di balai itu cuma ada motosikal model lama. Jadi kami terus ke Alor Gajah,” katanya kepada Melaka Hari Ini.

Menceritakan pengalamannya, Mohd Farid berkata pada mulanya anggota JSPT bertugas di kaunter terpinga-pinga selepas dia menyatakan hasrat isterinya itu malah ada yang ketawa.

“Memang tidak disangka hajat itu ditunaikan lalu anggota JSPT bertugas bawa kami ke tempat parkir motosikal. Isteri akhirnya dapat merasa naik motosikal berkuasa tinggi model Honda VFR 800 yang diidamkan selama ini.

“Terima kasih kepada semua anggota yang terlibat. Saya amat terharu dan bersyukur diberikan peluang ini, isteri saya amat sebak sebab dapat melepaskan apa yang dia idamkan,” katanya.

Membantu pasangan itu merealisasikan hasrat mereka adalah Koperal Nur Azlan Radzi dibantu Konstabel Mohammad Azizee Zakaria daripada Bahagian Siasatan dan Pengurusan Trafik Daerah (BSPTD) Alor Gajah.


Kerjasama KRT, PDRM mampu kurangkan kadar jenayah dalam komuniti – Bukit Aman

KUALA LUMPUR, 3 Mei – Kerjasama antara Kawasan Rukun Tetangga (KRT) dengan Polis Diraja Malaysia (PDRM) mampu mengurangkan kejadian jenayah di dalam komuniti, kata Ketua Penolong Pengarah Jabatan Pencegahan Jenayah dan Keselamatan Komuniti (JPJKK) Bukit Aman SAC Saiman Kasran.

Beliau berkata antara fungsi utama KRT adalah memerhati dan menyiasat semua isu mengenai konflik masyarakat di dalam kawasan terbabit seterusnya melaporkan maklumat dan pemerhatian yang dicurigai kepada polis.

“Masyarakat perlu mewujudkan sifat ambil tahu dalam kawasan kejiranan. Kenal pasti latar belakang pekerjaan, siapa jiran mereka dan sebagainya supaya apabila ada elemen luar yang masuk ke dalam kawasan perumahan, mereka tahu untuk bertindak.

“Menerusi Skim Rondaan Sukarela yang terdapat di dalam KRT, masyarakat dapat mengawal dan menjaga kawasan kejiranan masing-masing daripada dicerobohi atau mencegah aktiviti jenayah,” katanya kepada Bernama baru-baru ini.

Mengulas lanjut, Saiman berkata polis khususnya JPJKK memainkan peranan konsultatif kepada komuniti selain mendidik serta membudayakan masyarakat tentang tanggungjawab bersama dalam mencegah jenayah.

“Polis sememangnya mempunyai hubungan erat dengan KRT. Jika ada KRT yang inginkan kepakaran polis, kami akan datang beri tunjuk ajar dan taklimat antaranya mengenai cara untuk mengenali suspek,” katanya.

KRT diwujudkan di bawah Peraturan-Peraturan Perlu (Rukun Tetangga) dalam Ordinan Darurat 1969 adalah untuk memastikan keselamatan penduduk di kawasan tertentu yang dikenali sebagai sektor berikutan kejadian-kejadian yang menggugat perpaduan nasional ketika itu.- BERNAMA


Perluas TVET kepada anak-anak veteran tentera

“Kita akan lihat bidang TVET apa yang sesuai untuk anak-anak veteran ini. Usaha ini juga mampu menyediakan sumber manusia kepada negara.

“Kementerian Pertahanan memberi keutamaan kepada TVET dan kita telah mengadakan pertemuan bersama syarikat berkaitan kerajaan (GLC) atau syarikat-syarikat swasta yang terkait dengan kementerian, termasuk dalam industri pertahanan,” katanya.

Beliau berkata demikian pada sidang media Majlis Berbuka Puasa Bersama Ahli Parlimen Alor Gajah di sebuah pusat beli-belah, di sini, semalam.

Adly turut memaklumkan beliau telah menghadiri dan mengutarakan persoalan mengenai TVET dalam kalangan veteran dan anak-anak veteran pada Mesyuarat TVET yang dipengerusikan oleh Timbalan Perdana Menteri, Datuk Seri Dr. Ahmad Zahid Hamidi baru-baru ini.

“TVET ini kebiasaannya di Kementerian Pertahanan sering dikaitkan dengan veteran tentera atau anggota yang akan berpencen sahaja, namun perkara perluas TVET kepada anak-anak veteran kini sedang dirangka,” katanya.


Anak Melaka lahir 31 Ogos dijemput hadiri Majlis Jamuan Teh bersama TYT

AYER KEROH 20 Ogos – Anak Melaka yang lahir pada tanggal 31 Ogos dijemput menghadiri Majlis Jamuan Teh Bersama Tuan Yang Terutama Yang di-Pertua Negeri Melaka pada 31 Ogos ini.

Istana Melaka menerusi satu kenyataan memaklumkan jemputan itu terhad kepada 50 orang sahaja dengan setiap yang terpilih dibenarkan hadir bersama seorang peneman.

“Pejabat TYT Yang di-Pertua Negeri Melaka akan menghubungi mereka yang terpilih untuk hadir ke Majlis Jamuan Teh ini sebelum 30 Ogos ini,” kata kenyataan itu.


Eksploitasi pembantu rumah, dua beranak mengaku tidak bersalah

BUTTERWORTH 19 Mac. – Dua beranak mengaku tidak bersalah di Mahkamah Sesyen di sini hari ini atas pertuduhan memperdagang seorang pembantu rumah warga Kemboja dengan cara kekerasan pada Februari lalu.

Tertuduh Teoh Beng Sim, 57, dan anaknya Teh Hooi Fung, 36, membuat pengakuan itu selepas pertuduhan dibacakan oleh jurubahasa dalam bahasa Mandarin di hadapan Hakim Noor Aini Yusof.

Mengikut kertas pertuduhan, dua beranak itu didakwa memperdagangkan Soy Rom, 27, bagi maksud eksploitasi pengabdian dengan cara kekerasan dan kesalahan itu didakwa dilakukan di Jalan Perpaduan Kampung Baru, Bukit Mertajam pada 10.45 malam, 24 Feb lepas.

Pertuduhan dibuat mengikut Seksyen 13 Akta Antipemerdagangan Orang dan Antipenyeludupan Migran 2007 dibaca bersama Seksyen 34 Kanun Keseksaan, yang memperuntukkan hukuman penjara maksimum 20 tahun dan boleh didenda, jika disabitkan kesalahan.

Pihak pendakwaan tidak menawarkan jaminan namun Supramaniam memohon Mahkamah membenarkan anak guamannya diikat jamin kerana mereka telah memberikan kerjasama dalam siasat kes ini.

Mahkamah kemudian membenarkan kedua-dua tertuduh masing-masing diikat jamin RM15,000 dengan seorang penjamin dan syarat tambahan perlu lapor diri di balai polis berhampiran setia bulan sehingga kes selesai.


CHINA: 14 ekor gajah liar balik ke habitat asal

KUNMING 10 Ogos – Sekumpulan gajah liar Asia yang melakukan pengembaraan di Yunnan selama 110 hari kini balik semula ke habitat asal di Pu’er, selatan wilayah itu.

Menerusi rakaman yang dibuat pada Ahad kesemua 14 ekor gajah itu dilihat menyeberangi Sungai Yuan selepas mengembara sejauh 1,300 kilometer melalui tiga bandar dan lapan kaunti sejak 16 April.

Setakat 8 Ogos, lebih 25,000 anggota polis dan petugas dikerah untuk memantau pergerakan kawanan gajah tersebut, selain menggunakan 973 dron serta menempatkan 15,000 kenderaan bagi menghadapi sebarang kemungkinan.

Menurut pihak berkuasa tempatan, lebih 150,000 penduduk telah dipindahkan ke kawasan lain bagi tujuan keselamatan, manakala sebanyak 180 tan makanan turut disediakan kepada kumpulan gajah tersebut.

Selain itu, 13 pakar dari Pusat Penyelidikan Gajah Asia Pentadbiran Perhutanan dan Padang Rumput Negara, Institut Zoologi Kunming, Universiti Yunnan, Universiti Perhutanan Beijing dan jabatan lain turut memberikan panduan saintifik dan sokongan teknikal sepanjang pengembaraan gajah tersebut.


Pegawai polis antara empat direman bantu siasatan kes rasuah

GEORGE TOWN 26 Feb. – Seorang pegawai kanan polis berpangkat Asisten Superintendan direman bersama tiga lelaki lain bagi membantu siasatan berhubung kes rasuah dengan membocorkan maklumat berhubung sindiket pengedaran dadah di negeri ini, sejak beberapa tahun lalu.

Pegawai berusia 43 tahun itu bersama seorang anggota polis berpangkat Lans Koperal, 40, dan seorang kakitangan Majlis Bandaraya Pulau Pinang (MBPP),36, direman dua hari bermula hari ini, manakala seorang ahli perniagaan berusia 29 tahun direman empat hari bermula hari ini hingga 1 Mac depan.

Perintah tahanan reman itu dikeluarkan Penolong Pendaftar Mahkamah Majistret George Town, Muhammad Azam Md. Eusoff di sini, pagi tadi dan kes disiasat mengikut Seksyen 16 (a) (B) Akta SPRM 2009.

Semua suspek dibawa ke Mahkamah Majistret di sini pada kira-kira pukul 10.30 pagi dengan memakai pakaian lokap Suruhanjaya Pencegahan Rasuah Malaysia (SPRM) dengan diiringi pegawai SPRM.

Pegawai kanan polis dan kakitangan MBPP diwakili peguam, K Kumaran, anggota polis diwakili peguam, V Muniandy manakala ahli perniagaan tersebut tidak diwakili peguam.


13 ahli sindiket pinjaman tidak wujud ditahan

GEORGE TOWN, 20 Jun – Polis Pulau Pinang menumpaskan sindiket along dan memberi pinjaman tidak wujud yang turut melakukan khianat serta ugutan jenayah selepas menahan 13 individu dalam serbuan di sebuah kondomonium mewah, di Perda dekat sini pada 15 Jun lepas.

Ketua Polis Pulau Pinang Datuk Mohd Shuhaily Mohd Zain berkata kejayaan itu hasil serbuan yang dijalankan oleh sepasukan polis dari Jabatan Siasatan Jenayah (JSJ) Pulau Pinang pada 12.45 tengah hari ekoran laporan berkaitan kes khianat dan ugutan jenayah membabitkan sindiket tersebut.

“Sepasukan polis pada mulanya menyerbu kondominium itu kerana menerima maklumat berhubung kegiatan along, khianat, simbah cat dan ugutan jenayah yang dijalankan suspek yang tinggal di rumah tersebut. Semasa serbuan mendapati terdapat sembilan lelaki dan empat wanita di situ.

Siasatan mendapati sindiket itu menjadikan kondominium tersebut sebagai tempat menjalankan sindiket memberi pinjaman tidak wujud dengan mengenakan yuran pemprosesan kepada mangsa yang mahu meminjam wang daripada mereka,” katanya pada sidang akhbar di sini hari ini.

Katanya berdasarkan siasatan 13 suspek itu merupakan ahli sindiket dan mereka berperanan untuk menghubungi mangsa bagi menawarkan pinjaman tidak wujud malah setiap seorang turut dibekalkan dengan skrip untuk menperdaya peminjam.

Mohd Shuhaily berkata hasil semakan mendapati 132 kertas siasatan membabitkan pinjaman tidak wujud telah dibuka hampir seluruh negara dengan kerugian direkodkan RM1.914 juta melibatkan sindiket itu.

Katanya modus operandi sindiket tersebut adalah mengiklankan pinjaman mereka menerusi media sosial seperti Facebook dan aplikasi WhatsApp serta seterusnya berhubung dengan mangsa sebelum memperdayakan mereka dengan meminta sejumlah bayaran sebagai yuran pemprosesan.

“Namun ada kes yang jumlah wang mahu dipinjam oleh mangsa tidak diberikan manakala mereka yang mendapat pinjaman akan diugut termasuk ada yang disimbah cat, dikhianat dan pelbagai lagi,” katanya.

Beliau berkata berdasarkan siasatan, sindiket itu menjalankan kegiatan tersebut sejak tahun lepas dan berpindah-randah dari satu tempat ke tempat lain dan kondominium mewah berkenaan dihuni sejak empat bulan lepas.

Menurutnya dalan serbuan di rumah sewa itu, polis merampas 27 unit telefon bimbit, komputer riba, sebuah kereta dan 10 buku nota tercatat nombor telefon serta nombor akaun mangsa.

“Tiga daripada suspek yang kesemuanya berusia 19 hingga 30 tahun itu mempunyai rekod lampau berkaitan jenayah dan dadah, semua mereka kini direman untuk siasatan lanjut,” katanya dan menambah mereka disiasat mengikut Seksyen 427 dan 420 Kanun Keseksaan.- BERNAMA


Pelihara sumber laut

JASIN 7 Nov. – Sejumlah dua juta benih ikan dan udang telah dilepaskan ke perairan negeri ini dalam usaha memperkayakan stok dan memelihara sumber laut.

Timbalan Menteri Pertanian dan Industri Makanan I Datuk Seri Ahmad Hamzah berkata, jumlah itu direkodkan dalam tempoh 2003 sehingga 2020 bagi membantu pertambahan sumber pada masa akan datang.

“Program pelepasan benih ikan dan udang diadakan setiap tahun oleh Jabatan Perikanan yang mana benih ini akan dilepaskan ke perairan umum.

“Pelepasan benih ini secara tidak langsung dapat membantu menambahkan pendapatan nelayan darat selain saya percaya jumlah ini masih tidak mencukupi,” katanya.

Beliau berkata demikian pada Program Pelepasan Benih Udang Galah ke Perairan Umum dan Penyerahan Kad Pendaftaran Nelayan Sungai Negeri Melaka, di Sungai Rambai, hari ini.

Ahmad berkata, penduduk setempat dan nelayan perlu membantu pihak berkaitan dalam memelihara sungai agar tidak tercemar dengan melaporkan sebarang aktiviti tidak bertanggungjawab.

“Saya berharap supaya nelayan dan penduduk dapat bersama-sama menjaga kebersihan sungai dan melaporkan kepada pihak berwajib sekiranya terdapat aktiviti melepaskan ikan asli sungai, meracun serta menuba,” katanya.

Mengulas lanjut beliau berkata, dalam meningkatkan sumber ekonomi nelayan setempat dan memulihkan kawasan pembiakan semula jadi kerang, program menabur benih kerang turut akan diadakan.

“Dijangkakan program ini akan diadakan pada 16 November yang mana sebanyak 2.8 tan benih kerang akan ditaburkan di Perairan Sebatu,” katanya.

Hadir sama Pengerusi Jawatankuasa Pertanian, Penternakan, Pembangunan Usahawan dan Koperasi Datuk Norhizam Hassan Baktee; Pengarah Perikanan negeri Mohd Fauzi Salehon dan Ahli Dewan Undangan Negeri (ADUN) Sungai Rambai Datuk Hasan Abd Rahman


Kerajaan beri tumpuan kepada dasar sokong perniagaan, bank akan terus bantu PKS dalam isu pembayaran balik – Tengku Zafrul

KUALA LUMPUR, 13 September – Keputusan untuk memberikan moratorium atau sebaliknya kepada perusahaan kecil dan sederhana (PKS) amat bergantung kepada pertimbangan pihak bank sama ada PKS mampu membuat pembayaran balik, kata Menteri Kewangan Tengku Datuk Seri Zafrul Abdul Aziz.

Bagaimanapun, kerajaan boleh menggalakkan dasar yang membantu rakyat, katanya sambil menyatakan harapan bank dan Bank Negara Malaysia (BNM) akan terus menyokong PKS serta perusahaan mikro, kecil dan sederhana (PMKS) yang benar-benar menghadapi kesukaran.

“Saya optimis, bersama-sama dengan Bank Negara, bahawa pertumbuhan (ekonomi) kita pada tahun ini akan mengatasi jangkaan kami, iaitu antara 5.3 peratus dan 6.3 peratus.

“Kita berada di trajektori pertumbuhan, ekonomi sedang berkembang dan kita perlu menyokong syarikat yang masih memerlukan,” katanya pada sidang media di luar Persidangan Perbankan Malaysia 2022 hari ini.

Tengku Zafrul berkata ekonomi Malaysia telah berkembang dengan kukuh setakat ini, antaranya berikutan penggunaan domestik yang meningkat, sektor eksport yang lebih kukuh dan pertumbuhan pinjaman yang lebih baik, justeru, langkah-langkah yang diambil semasa krisis ekonomi akibat pandemik mungkin bukan penyelesaian terbaik pada masa ini.

Katanya PKS dan PMKS telah menerima banyak bantuan daripada kerajaan seperti pembiayaan dengan moratorium dalam Bajet 2022 di bawah inisiatif Semarak Niaga.

Malah, Persatuan Perusahaan Kecil dan Sederhana Malaysia (Samenta) telah dilaporkan sebagai berkata bahawa satu lagi moratorium pinjaman hanya akan menambah masalah PKS.

Tengku Zafrul berkata bank mula memberi pinjaman lebih daripada paras sebelum pandemik, sambil menambah bahawa pembiayaan bersih sektor perbankan telah berkembang sebanyak 4.9 peratus pada suku kedua tahun ini.

“Pengeluaran sebenarnya telah mengatasi paras sebelum pandemik, ia meningkat kepada RM71 bilion pada suku kedua 2022 berbanding purata RM57 bilion pada 2017-2019. Bank masih memberikan pinjaman,” katanya.


Majikan wanita didakwa cederakan amah warga Indonesia

KUALA LUMPUR, 8 September – Seorang majikan wanita mengaku tidak bersalah di Mahkamah Sesyen Selayang hari ini, atas pertuduhan dengan sengaja menyebabkan kecederaan parah terhadap seorang pembantu rumah warga Indonesia menggunakan sebatang kayu, bulan lepas.

Mengikut pertuduhan, wanita itu didakwa dengan sengaja telah menyebabkan cedera parah kepada Zailis, 46, dengan menggunakan sebatang kayu yang boleh menyebabkan kematian jika digunakan sebagai senjata.

Rineshini Naidu didakwa melakukan kesalahan itu di sebuah rumah di Taman Industri Bolton, Gombak pada 11 pagi, 30 Ogos lepas, mengikut Seksyen 326 Kanun Keseksaan yang memperuntukkan hukuman penjara maksimum 20 tahun dan denda atau sebat, jika sabit kesalahan.

Bagaimanapun peguam A. Narainasami yang mewakili tertuduh, memohon jaminan munasabah berjumlah RM5,000 dengan alasan anak guamnya mempunyai keluarga serta anak kembar, dan akan patuh pada syarat-syarat tambahan tersebut.

Mahkamah membenarkan tertuduh diikat jamin RM8,000 dengan seorang penjamin berserta syarat tambahan tertuduh dilarang mendekati dan mengganggu mangsa selain, memerintahkan kes itu dipindahkan ke Mahkamah Sesyen Klang untuk dibicarakan bersama.

Pagi tadi Rineshini Naidu dan suaminya S. Vijiyan Rao, 38, didakwa di Mahkamah Sesyen Klang atas tuduhan memperdagangkan seorang pembantu rumah warga Indonesia bagi tujuan eksploitasi kerja paksa, sehingga menyebabkan kecederaan parah antara Mac dan Ogos tahun ini.

Bagaimanapun, Rineshini Naidu dan suaminya yang merupakan seorang pegawai polis mengaku tidak bersalah, selepas pertuduhan terhadap mereka dibacakan di hadapan Hakim Rozianayati Ahmad.

Sebelum ini media melaporkan polis menahan seorang majikan wanita warga tempatan bagi membantu siasatan berhubung dakwaan kes penderaan seorang pembantu rumah warga Indonesia, di sebuah rumah di Batu Caves.


Wanita didakwa menipu untuk terima bantuan banjir

KUANTAN, 4 Jan – Seorang wanita tergamak menipu mengatakan dirinya adalah mangsa banjir bagi mendapatkan bantuan yang disalurkan badan bukan kerajaan (NGO) dan sukarelawan di Mentakab, Temerloh baru-baru ini.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata suspek berumur 33 tahun itu didakwa membuat permohonan bantuan banjir yang disampaikan sebuah NGO di pusat pemindahan sementara (PPS) di Temerloh pada 29 Dis lepas.

“Suspek mendakwa dirinya berstatus ibu tunggal kepada tiga anak dan tidak menerima sebarang bantuan, menyebabkan NGO tersebut memberi sumbangan kewangan, bekalan makanan, toto, selimut, bantal dan peralatan elektrik seperti kipas angin, mesin pengisar dan periuk nasi bernilai RM700.

“Bagaimanapun, NGO itu menerima rungutan orang ramai mendakwa wanita itu bukan mangsa banjir kerana alamat rumah yang digunakan dalam permohonan itu tidak didiami suspek,” katanya menerusi kenyataan di sini hari ini.

Mohd Wazir berkata seorang ahli NGO Itu membuat semakan sendiri dan mendapati wanita itu turut membuat permohonan bantuan kepada NGO serta sukarelawan lain, menyebabkan pengadu membuat laporan polis.

Siasatan awal polis juga mendapati alamat yang digunakan oleh suspek serta rumah yang didakwa ditumpanginya tidak berpenghuni selain semakan dengan ketua kampung di situ mengesahkan wanita itu bukan mangsa banjir.

Sehubungan itu, siasatan dijalankan mengikut Seksyen 420 Kanun Keseksaan yang memperuntukkan hukuman penjara hingga 10 tahun dan sebat dan boleh didenda, jika sabit kesalahan. – BERNAMA


Nur Syaiful simpan tenaga untuk aksi akhir 50M gaya bebas lelaki S5

TOKYO 1 Sept – Perenang kebangsaan, Muhammad Nur Syaiful Zulkafli acara renang 50 meter (m) menempah slot ke final gaya bebas lelaki S5 (kecacatan fizikal) di Sukan Paralimpik di sini, hari ini.

Walaupun bermula agak lambat, atlet berusia 26 tahun itu berjaya menampilkan renangan memberangsangkan untuk menamatkan saingan di tempat ketiga pada saringan pertama dengan catatan masa 33.46 saat (s) di Pusat Akuatik Tokyo.

Nur Syaiful berkata, beliau ternyata berpuas hati dapat layak ke final dan akan cuba mempamerkan aksi lebih baik dengan sekurang-kurangnya memperbaiki catatan peribadi dalam saingan akhir dijadual berlangsung pada 7.29 malam (6.29 petang waktu Malaysia).

“Saya mahu simpan tenaga untuk petang ini, itulah sebab saya agak ketinggalan di peringkat permulaan. Insya-Allah saya akan lakukan yang terbaik,” katanya kepada Bernama.

Weiyi Yuan dari China yang bertanding dalam saringan kedua muncul perenang terpantas selain memecahkan rekod Paralimpik milik perenang Brazil, Daniel de Faria Dias dengan 32.65s, dilakukan di London 2012, menerusi catatan baharu, 31.30s.

Khamis lepas, Nur Syaiful yang mengalami kecacatan kedua-dua kakinya selepas terlibat dalam kemalangan pada usia 17 tahun, berjaya ke peringkat akhir dalam acara 100 meter (m) gaya bebas lelaki S5.

Beliau mencatat masa 1 minit 15.12 saat, sekali gus memadam catatan peribadi terdahulu iaitu 1:15.39 di London, United Kingdom pada 2019.


PTHM tingkatkan penggunaan teknologi solar

AYER KEROH 7 Mac – Perbadanan Teknologi Hijau Melaka (PTHM) menyasarkan untuk meningkatkan lagi penggunaan teknologi solar sebagai sumber tenaga boleh diperbaharui di negeri ini.

Ketua Pegawai Eksekutifnya, Ismail Hasim berkata, perancangan itu akan diperluaskan dengan menambah jumlah ladang solar dan pemasangan panel solar di bumbung bangunan serta alternatif lain.

Ismail yakin Negeri Melaka akan mencapai kutipan 300 Kilowat tenaga elektrik daripada sistem yang dilaksanakan itu dalam tempoh tiga tahun akan datang.

“Setakat ini kita mampu mengutip sebanyak 156 kilowat tenaga hasil daripada empat ladang solar yang ada di Negeri Melaka selain pemasangan panel solar di bumbung bangunan sedia ada.

“Dalam Pelan Strategik Melakaku Maju Jaya (PSMJ) 2035 negeri ini menyasarkan sebanyak 300 kilowat mampu dikutip namun kita menjangkakan sasaran ini mampu dicapai lebih awal dalam dua hingga tiga tahun ini berikutan trend penerimaannya di Melaka semakin bagus.

“Perancangan untuk membuka ladang solar pula, kita setakat ini memerlukan kuota permohonan daripada Suruhanjaya Tenaga (ST). Setakat ini kita ada menerima permohonan daripada syarikat terlibat namun perkara ini bergantung kepada suruhanjaya bagi kelulusan tanah dan sebagainya,” katanya.

Beliau berkata demikian pada sidang media selepas menghadiri Program Ikrar Bebas Rasuah 2023 diadakan di Wisma Negeri, di sini, hari ini.


Warga emas di KL, Selangor, boleh ‘walk in’ untuk dapatkan vaksin

PUTRJAYA 15 Julai – Warga emas berusia 60 tahun ke atas di Selangor dan Kuala Lumpur dibenarkan mendapat vaksin COVID-19 secara ‘walk-in’

Menteri Kesihatan, Datuk Seri Dr Adham Baba berkata, mereka boleh berbuat demikian serta merta di pusat perubatan yang dikendalikan pengamal perubatan (GP) swasta.

Menurutnya, keputusan itu dibuat kerana data yang diperoleh menunjukkan masih ada warga emas berusia 60 tahun ke atas belum menerima suntikan vaksin.

Memetik laporan Harian Metro hari ini, beliau berkata, seramai 2,229 GP di Selangor dan 1,254 GP di Kuala Lumpur akan digerakkan untuk tujuan itu.

Katanya, setakat ini inisiatif berkenaan akan dilaksanakan di Selangor dan Kuala Lumpur terlebih dahulu sebelum diperluaskan di negeri lain yang akan dimaklumkan dari semasa ke semasa.

“Perkhidmatan GP swasta ini membolehkan 300,000 dos sehari vaksin dijangka dapat disuntik setiap hari,” katanya dalam sidang media khas di Putrajaya, hari ini.

Turut hadir, Ketua Pengarah Kesihatan, Tan Sri Dr Noor Hisham Abdullah; Ketua Setiausaha Kesihatan, Datuk Mohd Shafiq Abdullah; Timbalan Ketua Pengarah Kesihatan (Kesihatan Awam), Datuk Dr Chong Chee Kheong dan Pengarah Kesihatan Negeri Selangor, Datuk Dr Sha’ari Ngadiman.


Pendengaran dalam talian kekal sebahagian sistem kehakiman – Ketua Hakim Negara

PUTRAJAYA, 14 Jan – Pendengaran atau perbicaraan dalam talian bukan hanya satu cara untuk menangani pandemik COVID-19 tetapi adalah ciri kekal dalam sistem kehakiman negara, menurut Ketua Hakim Negara Tun Tengku Maimun Tuan Mat.

Beliau berkata mahkamah maya kini sudah menjadi aspek yang kekal dalam sistem advokasi negara dan tiada persoalan untuk kembali kepada kaedah lama dalam mengendalikan perbicaraan secara fizikal.

“Saya katakan ‘kekal’ kerana ada yang mempersoalkan bila dan sama ada badan kehakiman akan kembali kepada perbicaraan fizikal seperti biasa. Saya ingin menjelaskan bahawa badan kehakiman sentiasa memulakan kemajuan teknologi dan pendengaran secara dalam talian atau secara maya ini, menandakan kemajuan kami ke arah ini,” katanya dalam ucapan pembukaan Tahun Undang-undang 2022 di sini hari ini.

Tengku Maimun berkata apabila pandemik itu mula menular pada Mac 2020, mahkamah terpaksa meneruskan kes dalam talian bagi mendapatkan persetujuan kedua-dua pihak, tertakluk kepada kepentingan keadilan.

“Sekarang, Parlimen telah campur tangan secara afirmatif untuk membenarkan perbicaraan dalam talian tanpa mengira persetujuan tetapi masih tertakluk kepada kepentingan keadilan. Tiada ruang untuk pertikaian mengenai kewajaran kaedah ini memandangkan peralihan ini bukan khusus untuk Malaysia,” katanya.

Tengku Maimun berkata perubahan penting dalam undang-undang untuk membenarkan pelaksanaan ini dibuat dengan memasukkan Seksyen 15A Akta Mahkamah Kehakiman (CJA) 1964 yang menyatakan bahawa mahkamah boleh menjalankan prosiding sivil atau jenayah melalui teknologi komunikasi jarak jauh.

Beliau berkata hakim telah menyesuaikan konsep ini dengan baik untuk pendengaran jarak jauh dalam konteks kes sivil, permohonan jenayah dan rayuan jenayah.

“Teknologi perkongsian skrin, kami dapati membantu kami dengan rujukan dokumen, tahap dan sifat advokasi telah bertambah baik tanpa mengira sama ada peguam di hadapan kami adalah senior atau junior. Kami juga berpendapat pendengaran jarak jauh ini telah banyak memudahkan peguam daripada menghabiskan masa untuk perjalanan.

“Dari segi akses kepada keadilan, penggantungan kepada perbicaraan secara jarak jauh memberi banyak kelebihan. Orang awam dan pengamal perundangan dapat mengurangkan gementar dengan persekitaran sergam mahkamah dan saya fikir mahkamah sudah mudah diakses dengan klik bebutang, telah merubah kami daripada ritualisme dan kebiasaan, memberi tumpuan lebih kepada aspek-aspek substantif keadilan kes itu sendiri,” katanya.

Ketua Hakim Negara bagaimanapun mengakui bahawa perbicaraan jarak jauh juga mempunyai kelemahan kerana kadang-kadang wujud masalah bunyi, sambungan Internet dan pendengaran kadangkala tidak dapat dijalankan apabila pihak-pihak tidak mempunyai cara atau akses yang diperlukan.

Tengku Maimun berkata walaupun pandemik itu sebahagian besarnya telah memberikan impak, pembaharuan yang diperkenalkan badan kehakiman itu sejak 2009 telah memainkan peranan penting dalam mempercepatkan kemajuan teknologi moden dan inovasi pada tahap yang tidak pernah berlaku sebelum ini yang membolehkan badan itu menghadapi pandemik tersebut.

Beliau berkata badan kehakiman telah melabur jumlah yang besar dalam teknologi dari segi perkakasan dan perisian dan mengucapkan terima kasih kepada kerajaan kerana memperuntukkan dana yang diperlukan oleh badan kehakiman untuk meneruskan dan memajukan inisiatif kehakimannya.

“Saya juga ingin mengucapkan terima kasih kepada badan perundangan kerana meluluskan undang-undang yang menjadikannya lebih mungkin untuk menjalankan pendengaran secara dalam talian. Adalah menjadi harapan badan kehakiman agar semua pihak dapat terus menyokong kami untuk manfaat akses kepada keadilan dan orang ramai,” tambah beliau. – BERNAMA


Petugas media ke Sukan Olimpik Tokyo terima suntikan vaksin hari ini

PUTRAJAYA 14 Jun – Petugas media yang terlibat membuat liputan Sukan Olimpik di Tokyo menerima suntikan vaksin COVID-19 bermula hari ini, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata 38 pengamal media sukan yang terlibat dijadualkan menerima suntikan vaksin dos pertama di Pusat Pameran dan Dagangan Antarabangsa Malaysia (MITEC) di Kuala Lumpur, hari ini.

“Bagi petugas media yang telah mendapat suntikan dos pertama vaksin AstraZeneca, Badan Bertindak Imunisasi COVID-19 (CITF) akan mengatur janji temu dos kedua mereka supaya mereka sempat melengkapkan perlindungan mereka sebelum berlepas,” katanya.

Dalam sidang media perkembangan Program Imunisasi COVID-19 Kebangsaan bersama Menteri Kesihatan Datuk Seri Dr Adham Baba di sini hari ini, Khairy berkata sebanyak 700 janji temu telah diberikan kepada petugas media di seluruh negara untuk dos pertama vaksinasi COVID-19 dan lebih banyak janji temu dikeluarkan dalam minggu ini.

“CITF perlu mengimbangi keperluan vaksinasi buat rakan-rakan media kita, dengan keperluan imunisasi untuk warga emas, Orang Kurang Upaya (OKU) dan golongan komorbid yang turut diutamakan dalam Fasa 2 Program Imunisasi COVID-19 Kebangsaan,” katanya.

Rabu lalu, seramai 98 pengamal media mula menerima suntikan dos pertama vaksin COVID-19 di Dewan Seroja di Putrajaya, diikuti 123 petugas media di Perak yang juga menerima suntikan dos pertama mereka dua hari kemudian.


Kerajaan tidak bercadang menaikkan had statutori hutang melebihi 60 peratus daripada KDNK

KUALA LUMPUR 25 Jan.- Pakej Bantuan Perlindungan Ekonomi dan Rakyat Malaysia (PERMAI) dijangka memberikan impak fiskal minimum kepada negara dan kerajaan tidak bercadang meningkatkan had statutori hutang melebihi 60 peratus daripada Keluaran Dalam Negara Kasar (KDNK) buat masa ini.

Timbalan Ketua Setiausaha Perbendaharaan (Dasar) Kementerian Kewangan Zakiah Jaafar berkata, kerajaan masih komited untuk mengekalkan sasaran defisit fiskal pada tahun ini sebanyak 5.4 peratus kepada KDNK.

“Kita masih pada awal tahun, jadi kita masih boleh membuat penjajaran semula perbelanjaan kerajaan berdasarkan keutamaan semasa dan melalui amalan perbelanjaan yang lebih berhemat.

“Yang penting, keutamaan kerajaan ialah untuk memastikan perbelanjaan mengikut had yang ditetapkan, pemantauan yang ketat dan pemberian peruntukan sampai kepada kumpulan sasar,” katanya dalam program Ruang Bicara mengenai PERMAI terbitan Bernama TV malam tadi.

Zakiah berkata, memandangkan negara masih berbelanja mengikut sasaran, justeru, dengan pengenalan pakej PERMAI, paras hutang kerajaan persekutuan dijangka kekal terurus dan tidak melebihi had yang ditetapkan.

Dari segi impak kepada pertumbuhan ekonomi, beliau tidak menafikan bahawa pelaksanaan Perintah Kawalan Pergerakan (PKP) kedua ini akan memberi kesan kepada unjuran pertumbuhan pada tahun ini.

“Namun, kesannya dijangka lebih kecil berbanding PKP sebelum ini memandangkan hampir keseluruhan sektor ekonomi dapat beroperasi serta adanya pakej bantuan PERMAI yang disediakan bagi melengkapi inisiatif pakej rangsangan yang lalu.

“Selain itu terdapat faktor positif yang dapat menyokong pertumbuhan ekonomi kita pada tahun ini termasuk harga minyak yang lebih tinggi sekitar US$50-US$55 setong berbanding US$43 setong tahun lalu,”katanya.

Katanya, program suntikan vaksin yang dijangka bermula pada Mac depan untuk peringkat pertama, Mei untuk peringkat kedua dan September bagi peringkat ketiga akan turut membantu ke arah pemulihan aktiviti.


Pelaksanaan gaji minimum RM1,500 kepada majikan kurang lima pekerja ditangguhkan Julai 2023

Dalam kenyataan hari ini, beliau berkata keputusan itu dibuat setelah kerajaan mengambil kira pandangan pelbagai pihak berkepentingan yang dijangka menghadapi cabaran ekonomi serta kewangan pada 2023.

“Setelah mengambil kira kesediaan kategori majikan yang menggajikan pekerja kurang lima orang, kerajaan mengambil keputusan menangguhkan pelaksanaan kuat kuasa gaji minimum RM1,500 dari 1 Januari 2023 kepada 1 Julai 2023 di bawah kategori ini,” katanya.

Sebelum ini PGM 2022 telah berkuat kuasa mulai 1 Mei 2022 dengan kadar gaji minimum RM1,500 sebulan untuk semua sektor tanpa mengira wilayah bagi majikan yang menggajikan lima orang pekerja atau lebih.

Bagi majikan yang menggajikan kurang dari lima orang pekerja pula, mereka diberi pengecualian, dan pelaksanaan PGM 2022 sebanyak RM1,500 sebulan berkuat kuasa 1 Januari 2023.

Beliau berkata majikan yang menggajikan lima orang pekerja atau lebih dan tanpa mengira jumlah pekerja, masih perlu meneruskan pembayaran gaji minimum sebanyak RM1,500 yang bermula pada 1 Mei 2022.

Katanya ia termasuk majikan yang menjalankan aktiviti profesional yang dikelaskan di bawah Piawaian Pengelasan Pekerjaan Malaysia (Malaysia Standard Clasiffication of Occupation, MASCO).

“Justeru itu, majikan yang tidak terlibat dengan penangguhan ini hendaklah terus mematuhi pelaksanaan PGM dengan membayar gaji minimum RM 1,500 sebulan kepada pekerja,” katanya. – BERNAMA


Tampar pemain: KPM akan jumpa ibu bapa pelajar terlibat

KUALA LUMPUR, 2 Januari – Satu perjumpaan bersama ibu bapa dua pemain pasukan bola tampar perempuan bawah 14 tahun Melaka yang ditampar jurulatih, akan diadakan bagi mendapatkan maklumat lanjut berkaitan insiden itu.

Kementerian Pendidikan (KPM) dalam kenyataan hari ini berkata pihaknya memandang serius isu berkenaan dan akan memberikan kerjasama penuh kepada Polis Diraja Malaysia sekiranya ada laporan polis dibuat mengenainya.

“Pada masa yang sama, KPM juga akan meneruskan siasatan bagi tujuan tatatertib dan jika didapati bersalah, tindakan sewajarnya akan diambil. KPM sentiasa komited untuk memastikan keselamatan dan kebajikan murid sentiasa menjadi keutamaan,” menurut kenyataan itu.

Semalam tular di media sosial satu klip video yang memaparkan tindakan seorang lelaki yang dipercayai jurulatih pasukan bola tampar wanita menampar dua pemain pasukan itu.

Persatuan Bola Tampar Malaysia (MAVA) dalam kenyataan semalam pula melaporkan jurulatih berkenaan telah digantung daripada melibatkan diri dalam semua aktiviti bola tampar kebangsaan sehingga siasatan selesai.

MAVA melaporkan pihaknya juga telah menubuhkan badan siasatan bagi menyiasat kejadian dengan serta-merta, dan akan berhubung dengan pihak berkaitan bagi tujuan itu.


Amang seksual fizikal: Penceramah bebas kenal mangsa menerusi program motivasi – Polis

SHAH ALAM, 10 September – Seorang penceramah bebas yang ditahan kerana disyaki melakukan amang seksual fizikal telah berkenalan dengan kesemua pengadu menerusi program motivasi di sekolah sekitar Selangor.

Ketua Polis Selangor Datuk Arjunaidi Mohamed berkata siasatan mendapati suspek berusia 40-an itu melakukan perbuatan tersebut ke atas empat mangsa berumur lingkungan 17 hingga 18 tahun.

“Siasatan awal pihak polis mendapati suspek telah berkenalan dengan kesemua pengadu dalam program motivasi yang diadakan di sekolah sekitar Selangor. Hasil perkenalan itu, suspek didakwa telah bertindak melakukan jenayah amang seksual fizikal ke atas semua pengadu,” menurutnya dalam kenyataan hari ini.

Beliau berkata hasil siasatan itu berdasarkan laporan yang diterima pihaknya pada 30 Ogos lepas iaitu dua di Ibu Pejabat Polis Daerah (IPD) Klang Selatan serta masing-masing satu di IPD Shah Alam dan IPD Kajang.

Arjunaidi berkata bertindak atas maklumat, sepasukan pegawai dan anggota polis Jabatan Siasatan Jenayah Kontinjen Selangor telah membuat tangkapan ke atas suspek sekitar 4 petang pada 8 Sept lepas di Ibu Pejabat Polis Kontinjen negeri itu.

“Kebenaran tahanan reman selama enam hari bermula semalam hingga 14 Sept ini juga telah diperoleh daripada Mahkamah Majistret Klang bagi membolehkan polis menjalankan siasatan lanjut ke atas suspek dan kes disiasat di bawah Seksyen 14(a) Akta Kesalahan Seksual Terhadap Kanak-Kanak 2017,” katanya.

Arjunaidi turut menasihati orang ramai agar tidak membuat sebarang spekulasi berhubung kejadian itu kerana ia akan menjejaskan siasatan dan menimbulkan kegusaran dalam kalangan masyarakat.

“Pihak polis tidak akan teragak-agak mengambil tindakan secara tegas mengikut peruntukan undang-undang ke atas mana-mana pihak yang didapati cuba mengelirukan masyarakat dengan menyebarkan sesuatu berita atau isu yang tidak tepat,” katanya.


Seru lebih ramai belia bukan bumiputera sertai program anjuran kerajaan

KUANTAN, 29 Mei – Timbalan Menteri Belia dan Sukan Datuk Seri Ti Lian Ker menyeru lebih ramai belia bukan Bumiputera untuk tampil ke hadapan dan melibatkan diri dalam program anjuran kerajaan.

“Setiap komuniti ada kekuatan masing-masing dan kejayaan lebih baik boleh dicapai jika semua pihak berganding bahu dan bekerjasama,” katanya selepas merasmikan Kejohanan Bola Keranjang Malaysia Sports League (MSL) Bera di Kampung Baru Kerayong, Bera, hari ini.

Sebagai contoh, Ti merujuk kepada kemasukan pelatih di Institusi Latihan Kemahiran Belia dan Sukan (ILKBS) yang dilihat amat memerlukan sambutan belia bukan Bumiputera memandangkan latihan yang diberikan amat baik dan memenuhi kehendak industri.

Menurut Ti, ILKBS merupakan antara platform untuk belia mengasah serta meningkatkan kemahiran dan melatih semula kemahiran dalam tempoh masa pendek, namun sangat membantu meningkatkan kemahiran dan kerjaya dalam jangka masa panjang.

“Ibu bapa perlu memainkan peranan utama dengan menghapuskan stigma yang kurang enak berkaitan ILKBS kerana kebolehpasaran yang sangat tinggi iaitu 95 peratus selain ia juga membantu negara menghasilkan lebih ramai belia berkemahiran tinggi,” katanya. – BERNAMA


53 peratus rakyat Malaysia tidak saring kesihatan sejak setahun lepas – Khairy

“Dalam masa lima bulan ini, Kementerian Kesihatan (KKM) sasar seramai 1.5 juta rakyat Malaysia berusia 40 tahun dan ke atas yang tidak pernah atau telah lama tidak melakukan saringan untuk disaring,” katanya sewaktu berucap melancarkan Jelajah Agenda Nasional Malaysia Sihat (ANMS) peringat negeri Perak di sini hari ini.

Turut hadir, Menteri Besar Perak Datuk Seri Saarani Mohamad dan Pengerusi Kesihatan, Alam Sekitar, Sains dan Teknologi Hijau Negeri Perak Mohd Akmal Kamarudin.

Mengulas lanjut, Khairy berkata rakyat seharusnya memanfaatkan saringan kesihatan percuma kepada golongan B40 berumur 40 tahun dan ke atas yang disediakan ProtectHealth Corporation melalui Skim Peduli Kesihatan B40 (PeKa B40) atau melalui Pertubuhan Keselamatan Sosial (Perkeso) bagi pencarum di bawah Program Saringan Kesihatan.

“Melalui PeKA B40, seramai enam juta rakyat layak menikmatinya, namun sehingga kini cuma 600,000 orang atau 10 peratus sahaja yang mendapat manfaat.

“Jangan tunggu sakit baru datang periksa kesihatan di klinik. Ia patut dirawat dari awal sebelum dipotong kaki kerana kencing manis atau terlantar akibat serangan angin ahmar,” katanya.


3,149 graduan UTeM dirai pada konvokesyen ke-18

DURIAN TUNGGAL 1 November – Seramai 3,149 graduan akan diraikan pada Majlis Konvokesyen ke-18 Universiti Teknikal Malaysia Melaka (UTeM) ke-18 yang dijadual berlangsung pada 5 hingga 7 November ini.

Naib Canselor Universiti Teknikal Malaysia Melaka (UTeM), Prof. Ts. Dr. Massila Kamalrudin berkata, konvokesyen selama enam sesi itu membabitkan graduan diploma, sarjana muda, ijazah sarjana, ijazah doktor kejuruteraan dan ijazah doktor falsafah (PhD).

“Dan pada konvokesyen ini juga, sebanyak tiga Anugerah Khas akan disampaikan iaitu Anugerah Profesor Emeritus; Anugerah Ijazah Doktor Kehormat Kejuruteraan dan Anugerah Kehormat Doktor Teknologi Maklumat,” katanya.

Mengulas lanjut, Massila turut memaklumkan menerusi majlis itu juga, dua waris akan mengambil skrol mewakili dua graduan yang telah meninggal dunia.

Pada masa sama, katanya, UTeM turut mengajak semua graduan, alumni dan orang ramai untuk menghadiri Festival Konvo Tuah 18 UTeM yang telah bermula sejak 29 Oktober lalu.

“Pelbagai acara dan aktiviti menarik yang dijadulkan untuk Festival Tuah 18 UTeM ini dan yang paling utama, kita mengadakan karnival kerjaya dengan kerjasama dari Pertubuhan Keselamatan Sosial (Perkeso).